Озиш учун нима ичиш керак? Энг яхши бешта ичимлик - Hidoyat.uz\nОзиш учун нима ичиш керак? Энг яхши бешта ичимлик\nАсосий саҳифа Жамият Гўзаллик Озиш учун нима ичиш керак? Энг яхши бешта ичимлик\nЧоп этилди Mart 8, 2019 Озиш учун нима ичиш керак? Энг яхши бешта ичимликda fikr bildirishni o'chirish\nМутахассислар вазнни жисмоний юкламаларсиз камайтиришга ёрдам берувчи, танадаги ёғларни эритувчи ичимликлар рейтингини тузишди. Рўйхат Daily Star нашри томонидан эълон қилинди.\nРейтингнинг энг юқори поғонасидан кўк чой жой олган. У метаболизм – организмда моддалар алмашинувини тезлаштиришга ва бунинг натижасида ёғларни эритишга имкон берувчи флавонидлар ва кофеинга бой. Мутахассисларнинг айтишича, озиш учун кўк чойдан ҳар куни 2-3 чашка ичиш лозим.\n2-ўринда томат шарбати жой олган. Ушбу ичимликдан кунига бир стакандан истеъмол қилиш уни истеъмол қилмаганларга нисбатан бел қисмида 50 фоиздан кўпроқ ёғдан фориғ бўлишга олиб келади. Бундан ташқари, томат шарбати организмдаги холестерин даражасини камайтиради.\n3-ўрин олма сиркасига берилган. У моддалар алмашинувини фаоллаштиради ва тўпланган ёғдан энергия манбаи сифатида фойдаланади. Вазн ташлаш учун ундан кунига 2-3 ош қошиқ сувга аралаштириб ичиш кифоя қилади.\nРўйхатнинг 4-ўрнини занжабил эгаллаган. Бу модда тўқлик ҳиссини кўпроқ ҳис қилишга имкон беради. Бир стакан занжабил ичимлигини олиш учун қирғичдан 1,5 чой қошиқ занжабил чиқариб, уни 10 дақиқа қайноқ сувда дамлаш лозим.\nРўйхатнинг сўнгги поғонасини оддий ичимлик суви эгаллаган. Кунига 8 стакан сув ичиш қориннинг шишиши ва ҳазм қилиш фаолиятининг бузилишига олиб келувчи дегидратация ривожланиши хавфини камайтиради.\nМутахассисларнинг таъкидлашича, организмда сув балансига амал қилиш самарали озишнинг гарови ҳисобланади.\nКим сендан хулқда ўзиб кетса, демак, динда ўзиб кетибди!\nЖаъфарнинг кимлигини биласизми? У ҳақида Набий соллаллоҳу алайҳи васаллам: «Сен …\nЛайлатул Қадр қандай кеча? Лайлатул Қадр – “белгилаш кечаси”, яъни йил …\nЎтган йили фазилатли, баракотли Рамазон кунларида шодланиб, ғайратга тўлиб кетдик. Унинг ҳар кунидан …\nМукофот олиш қандай ҳам осон


"Андижон"нинг Суперлигадан тушиб кетиши, 18-рақамни танлаши ва мураббийлар ҳақида" - Абдуғани Камолов билан интервью / CHAMPIONAT.asia\n"Андижон"нинг Суперлигадан тушиб кетиши, 18-рақамни танлаши ва мураббийлар ҳақида" - Абдуғани Камолов билан интервью\n06 дек 2021 15:48\nТеглар : интервью АндижонАбдуғани Камолов\n2021 йил Суперлигадан тўғридан-тўғри тушиб кетган яна бир жамоа "Андижон" ҳисобланади.\n"Бургутлар" мавсум давомида турли даражада ўйинларни ўтказишди. Айрим баҳсларда ўйин бўйича устунлик қила туриб якунда мағлубиятга учраган бўлса, яна айрим баҳсларда фақат натижа ўхшади. Қисқа қилиб айтганда жамоага барқарорлик етишмади. Бу борада жамоанинг ёш футболчиси Абдуғани Камолов фикрлари билан ўртоқлашди.\n- Абдуғани дастлаб мавсум якунлари бўйича хулосаларингиз билан ўртоқлашсангиз. "Андижон"нинг Суперлигадан тушиб кетиши қандай омилларга боғлиқ бўлди?\n- Биласиз 2020 йил жамоа Суперлигада қолгач янгитдан жамоа шакллантирилди. Шу боис бир-биримизни тушуниб кетиш қийин кечди. 70 фоиз футболчилар янги ҳисобланади. Биринчи давра охирига келибгина ўз ўйинимизни топдик, деб ўйлайман. Сўнгги тўртта турда мухлисларга ёқадиган ўйин кўрсатдик. Иккинчи даврада жамоамизни Мартин Боаке, Дониёр Абдуманнопов, Жасур Жалолиддинов, Дониёр Исмоилов сингари етакчилар тарк этишди. Қайсидир маънода уларнинг ўрни сезилди. Менимча ёмон ўйин кўрсатганимиз йўқ. "Пахтакор", "Навбаҳор", "Машъал" билан баҳсларда тарихий ғалабалар қўлга киритилди. Айрим беллашувларда кучимиз ва омадимиз етишмади. Дейлик "Қўқон-1912" билан баҳсда 1:0 ҳисобида ғалаба қозонаётганимизда, якунда дуранг ўйнадик. "Насаф", АГМК билан кечган беллашувларда ҳам шундай ҳолат кузатилди.\n- Биринчи даврада тартиб-интизом билан боғлиқ муаммолар бўлган экан...\n- Жамоада аҳиллик яхши даражада эди. Албатта Ёрқин Назаров келгач ўйин схемамиз ўзгарди. Ҳужумкор футбол кўрсатишни бошладик. Бунда Ёрқин ва Донёр акани ҳисасси катта бўлди.\n- Иккинчи давра стартига 3 кун қолганда Виктор Кумиков келди. Нима, деб ўйлайсиз у ўзи истаган футболчиларни таклиф қила олмадими ёки жамоадаги бор ижрочилар мураббийнинг услубига мос тушмади?\n- Менимча ҳаммаси жойида бўлди. Иккинчи даврада легионерлар ҳисобига кучайтирдик. Яна тактика ҳам ўзгарди. Лекин биз мураббий айтган кўрсатмаларни юз фоиз бажара олмадик. Ҳаммамиз бирдек айбдормиз. Хорижлик футболчиларнинг савияси ёмон эмасди, лекин мослашиб кетишга қийналишди. Уларнинг орасида Пламен Димов яққол ажралиб турди. Ҳақиқий етакчи.\n- Сафар ўйинларига айрим жамоалар учрашув куни боришади ва тикланишга улгуришмайди. "Андижон"да бу борадаги вазият қандай эди?\n- Молиявий томондан ҳаммаси яхши. Ҳар бир ўйиндан бир кун олдин бориб дам олишга ва тикланишга вақт ажратиларди. Ҳозир клубнинг олдимизда қарздорлиги йўқ.\n- "Навбаҳор", "Андижон", "Машъал" билан ўйинлардаги тарихий ғалабалардан қайси бирининг аҳамияти катта?\n- Ҳар бир очконинг қадри баланд. Ҳар бири ёқимли.\n- Жамоадаги қувноқ ва жиддий футболчи ким?\n- Кайфият улашувчи футболчи Иброҳим Отахонов, Мардон Абдуллаев. Жиддий футболчи Абдувоҳид Ғуломов.\n- 18 рақамда тўп тепдингиз. Ушбу рақамда "Барселона"да Хорди Альба тўп тепади...\n- Европадан Альбанинг ўйини ёқади. Шу боис 18 рақамни танладим. Ҳозирда "Андижон" билан амалдаги шартномам якунланди ва клуб билан дўстона хайрлашдик. Мухлисларга катта раҳмат айтаман. Жамоанинг яхши ва ёмон кунларида ёлғизлатиб қўйишмади. Клуб раҳбариятига ҳам ҳам миннатдорчилик билдираман. "Андижон"да ўйнаб кетишимга ёрдам берган Ёрқин Назаровга ташаккур. Кейинги қароримни ота-онам, мураббийларим билан маслаҳатлашиб ҳал қиламан.\nЭлдор Адҳамов нима учун “Пахтакор”га ўтиши амалга ошмагани ҳақида айтиб берди 8\n06 дек 19:18:54\nАндижонни супер лигага кайтишини кутиб коламиз!!! Худо хохласа 2023 йили кайтади!! Барча Андижон футболчиларига омад тилаб коламан!!! Олга Андижоним Олга!!! Биз сен билан буламиз хамиша!!!!!!\n06 дек 18:56:12\nАбдугани ука сенга хам рахмат колиб уйнасанг яхши булар эди,лекин бошка жамоада уйнасанг омадингни берсин.\n06 дек 15:57:07\nSengayam raxmat yana andijonda oynasen xursan bolamiz\n06 дек 15:55:05\nBu yil Andijon legioner tanlashda adashmadi.Bu ham bir oldinga siljish.


Болаларнинг ривожланиши ва руҳиятидаги 3 ёш кризиси » Ўзбекистон янгиликлари – Zamin.uz\n10 декабрь 2019, 20:14\nБола ўсиши давомида бир даврдан бошқасига ўтаётганда кризис босқичини бошидан кечиради.\nКўпчилик психологлар фикрига кўра, бу табиий ҳолат ва боланинг руҳий ривожланиши учун жуда ҳам зарурдир. Болада кризис 1 ёшда, 3 ёшда, 7 ёшда ва ўсмирликда бўлади. 3 ёшли болалардаги кризис пайтида нима қилиш кераклигини ҳамма ота-оналар ҳам билавермайди.\nАгар 3 ёшдан ошган фарзандингиз инжиқ, ҳамма таклифларга рад жавобини бераётган бўлса, у 3 ёш кризис даврини бошидан кечираётган бўлиши мумкин. Бу даврда бола ўзини онасининг бир қисми эмас, шахс сифатида қабул қила бошлайди. Ўзининг хоҳишлари, фикрлари борлигини тушуниб етади. Лекин, у ҳозирча ўзини қандай тутса ҳаммаси яхши бўлишини билмайди, тушунмайди. Шунинг учун ҳам жим турмаслик учун ҳамма нарса қилиши мумкин – тортишиши, йиғлаши, ғалва қилиши.\nХўш, бу кризиснинг белгилари қандай?\n1. Негативизм. Яъни фарзандингиз ҳамма нарсага негатив реакция қилади,ҳаттоки ўзи яхши кўрган таомни таклиф қилсангиз ҳам рад жавобини эшитишингиз мумкин.\n2. Ўжарлик. Фарзандингиз ўз айтганида охиригача туриб олади. Салқин кунда юпқа кийим кийиш учун ёки сиз хоҳламаган бирор ишни қилиш учун жон-жаҳди билан курашиши мумкин. Бу ўжарликни қатъийлик билан аралаштирмаслигимиз керак. Қатъийлик яхши хулқ, яъни қатъиятли бола ўз хоҳлаганини талаб қилиши билан бирга катталарнинг фикрини инобатга олади. Ўжарлик эса шунчаки ўзи хоҳлаган нарса бўлишини талаб қилишдир, тушунтиришлар бефойда.\n3. Ўзбошимчалик. Бола ҳамма нарсани ўзи бажаришга, ўзи ҳал қилишга мустақил бўлишга интилади.\n4. Агрессивлик. Агар фарзандингиз боғчага борса, болалар билан уришиши, уларни хафа қилиши мумкин. Агар фарзандингизни ака-опалари бўлса, уларни бошқаришга, айтганини қилдиришга уриниши мумкин.\nКризисни бошидан кечираётган бола ўз ҳаракатларидан ўзи азият чекади, лекин ўзини бошқара олмайди.\nМутахассисларнинг айтишича, бу давр узоқ давом этмайди. Психологларнинг аксари бу бола ривожланиши учун зарур давр деб таъкидлашади. Чунки бу даврда болалар ўз фикрларини ўтказишни ўрганишади. Узоқ давом этмайдиган ушбу даврдан асабларимизни асраган ҳолда, бола руҳиятига зарар бермасдан ўтиб олишимиз учун қуйидагиларга амал қилишни тавсия этамиз:\n1. Бу кризис аксар болаларда учрайдиган табиий ҳолат эканини тушунинг. Яъни, мулойим фарзандингизнинг тарбиясизлиги юрагингизни ғаш қилмасин, фарзандингизни тўғри йўлга соламан деб жуда ҳам қаттиқ қўл бўлманг, асабийлашманг, уларни қаттиқ жазоламанг.\n2. Фарзандингиз мустақил нимадир қилишини қўллаб-қувватланг ва бу иши учун уни мақтаб қўйинг. Юқорида айтиб ўтганимиздек, бу даврда бола мустақилликка ўрганади. Шунинг учун фарзандингиз қилмоқчи бўлган ишларда имкон борича, хавфсиз шароит яратиб беринг. Натижа сиз хоҳлагандек бўлмаса ҳам, ишига аралашмасликка ҳаракат қилинг. Қаердир ифлосланар, балки идишлар синар, энг асосийси, бола соғлиги ва хавфсизлигидир.\n3. Ўзингизни хотиржам тутишга ҳаракат қилинг. Ҳаловатингизни йўқотганингизни кўрган фарзандингиз сизга ёқмаган ишида давом этади, агар сиз имкони борича, унинг қилган ишларига хотиржам муносабат билдирсангиз, бола ишини такрорлашга қизиқмайди ҳам.\n4. Болага танлаш имконини беринг. Бу даврда фарзандингиз ўзи хоҳлаганини қилишга ҳаракат қилади, баъзида қилмоқчи бўлган иши имконсиз бўлиши ҳам мумкин. Бундай ҳолларда танловни олдиндан тайёрлаб қўйишингиз мумкин. Масалан, қизингиз совуқ кунда боғчага юпқа кўйлакчасини кийишни хоҳлаб қолмаслиги учун, 2 та қалинроқ кийимни аввалдан тайёрлаб қўйинг ва ундан қайси бирини кийишни хоҳлашишини сўранг. Бу даврда унинг фикри билан ҳисоблашишингиз кризис даврини осонроқ ўтишига ёрдам беради.\n5. Фарзандингизни тинчлантириш йўлини топинг. Болалар характери турлича бўлгани учун бу борада умумий маслаҳат бериш қийин. Шунинг учун фарзандингиз ғалва қилган вақтда ҳар хил усулларни синаб коринг. Фикрни чалғитиш ҳам кўп болаларда ёрдам бериши мумкин. Масалан, қаергадир боришни хоҳламаган фарзандингизга – меҳмонга қандай кийим кийиб боришни хоҳлаши ҳақида танлов беришингиз асосий масаладан чалғитиши мумкин. Ёки қўлини ювишни хоҳламаганида, қайси совун билан ювишни хоҳлаши каби танловлар.\n6. Йўқ дейишни ҳам билинг. Йиғлаб, ўжарлик қилаётган болага одатда фақат жим бўлиши учун ҳамма нарсага рухсат бериб юборамиз. Лекин, ҳатто кризис даврини бошидан кечираётган фарзандимизга ҳам асосий қоидаларни бузмасликларида қатъий турганимиз маъқул, токи у ёшлигидан оилавий қоидаларимизни билсин.\n7. Фарзандингизга кўпроқ меҳр ва эътибор беринг. Бизнинг маданиятда 3 ёш кризиси даври боланинг ака ёки опа бўлган даврига тўғри келиб қолади, натижада ота-она меҳри ва эътибори етишмаслиги кризис даврини ўтишини секинлаштиради ёки бола руҳиятига салбий таъсир кўрсатади. Агар сизнинг туғруқдан кейинги депрессия даврингиз катта фарзандингиз кризис даврига тўғри келса, ўзингизни қўлга олиб, сокин бўлишга ҳаракат қилинг.\nФарзандингиз ўжар ва бошқариб бўлмас ёки, аксинча, ўзи ҳеч нарсага интилмайдиган бўлиб қолмаслиги учун унинг фикри ва хоҳиши аҳамиятли эканини кўрсатинг.\nКичкинтойнинг мустақилликка бўлган ҳаракатини бақириш, сўкиш, уриш орқали тўхтатишга ҳаракат қилманг. Бу тарзда унинг ўжарлигини синдирмоқчи бўлишингиз фарзандингиз сизни эшитмай қўйишига ёки ўзига ишончи синишига олиб келиши мумкин. Бу ўткинчи давр фарзандингизнинг алоҳида шахс сифатида ривожланишининг биринчи босқичи. Ота-оналар бу даврда ўзларини қўлга олиб, ҳар қандай ҳолатда ҳам уларни яхши кўришини амалда кўрсатиши жуда муҳим.\nЯнгиликлар » Ҳаёт тарзи » Болаларнинг ривожланиши ва руҳиятидаги 3 ёш кризиси\n21:06 Фарзандингиз ақлли ва бахтли бўлишини истасангиз...\n01:02 Боладаги истеъдодни қандай пайқаш ва ривожлантириш мумкин?


"Шарқ тароналари" XII халқаро мусиқа фестивалига тайёргарлик ишлари бошланди - zarnews.uz\nШу йилнинг 26-30 август кунлари Самарқанд шаҳрида "Шарқ тароналари" ўн иккинчи халқаро мусиқа фестивали ўтказилади. Дунё халқлари ўртасида ҳамкорлик ва ҳамжиҳатликни мустаҳкамлаш, мусиқа санъати анъаналарини ривожлантиришга қаратилган ушбу фестивалнинг нуфузини янада ошириш мақсадида 2019 йил 26 февралда Ўзбекистон Республикаси Президентининг "Шарқ тароналари" халқаро мусиқа фестивалини ўтказишга тайёргарлик кўриш чора-тадбирлари тўғрисида"ги қарори қабул қилинди. Мазкур қарорга биноан ҳозирданоқ мусиқа фестивалига тайёргарлик ишлари бошлаб юборилди. Жумладан, Регистон майдони атрофидаги уй-жойлар тартибга келтирилмоқда.\n- Мажмуа атрофида 14 та кўп қаватли уй бор, - дейди вилоят Уй-жой, коммунал хизмат кўрсатиш бош¬қармаси бошлиғи Рустам Сатторов. - Бу йил уй-жойларда мукаммал таъмирлаш ишлари олиб борилмоқда. Самарқанд вилоятини ободонлаштириш ва фаровонлигини ошириш мақсадида 50 миллион АҚШ доллари миқдорида маблағ ажратилди. Шу маблағнинг 5,3 миллиард сўми таъмирлаш ишларига йўналтирилади.\nЖумладан, Регистон кўчасидаги бешта уйнинг кўринишига (фасади) миллий тус - шарқона безак берилади. Уйларнинг орасида - орқа томонидан қўшимча равишда яна учта автотураржой, иккита болалар майдончаси, саккизта шийпон қурилади. Тўртта жойда суғориш артезиан қудуғи қазилади. Ҳозир бу ишлар жадал олиб борилмоқда. Ободонлаштириш ишлари шу ойнинг охирига қадар ниҳоясига етказилади.\nХуллас, яқин кунлар ичида Регис¬тон ҳудуди кўркам қиёфа касб этиб, хорижий сайёҳлар ҳамда шаҳримиз меҳмонлари учун фусункор гўшага айланади.\nТеглар: Регистон майдони уйлар Шарқ тароналари


2021 йил апрель ойи учун бош бухгалтернинг режаси | BUXGALTER.UZ\n2021 йил апрель ойи учун бош бухгалтернинг режаси\nАпрель айрим ташкилотлар 2021 йилнинг I чораги учун солиқ ҳисоботини, бошқалари эса молиявий ҳисоботни тақдим этадиган сўнгги ой ҳисобланади. Шу боис куч-қувватни тўплаб фақат ижобий натижаларга эришиш учун тайёргарлик кўрамиз – тегишли сервислар иш фаолиятида узилишлар бўлмайди деб умид қиламиз.\nBuxgalter.uz қуйидагиларни эслатиб ўтади:\n2021 йил март ойида натура шаклида тўланган даромадлардан ЖШДСни тўлашнинг сўнгги куни ;\nЖШДС тўловчилар ҳақида бу ерда ўқинг.\n2021 йил март ойида банклар томонидан Ўзбекистон Республикасининг норезидентларига тўланган даромадлар (дивидендлар ва фоизлар тўловидан ташқари) бўйича фойда солиғини бюджетга ўтказишнинг сўнгги куни .\nФойда солиғини тўловчилар ҳақида бу ерда ўқинг.\nайланмадан солиқ тўловчи бўлмаганлар жумласига кирадиган солиқ тўловчилар томонидан қишлоқ хўжалиги учун мўлжалланмаган ерлар учун 2021 йил апрель ойи учун ер солиғини йиллик солиқ суммасининг 1/12 қисми миқдорида, шунингдек 2021 йилнинг II чораги учун айланмадан олинадиган солиқни тўловчилар томонидан йиллик солиқ суммасининг 1/4 қисми миқдорида тўланади .\nЕр солиғи бўйича ҳисоботни қандай топшириш ва солиқни тўлаш ҳақида «Норма» компанияси экспертлари ва Молия вазирлигининг етакчи мутахассислари томонидан берилган тавсияларда – бу ерда ўқинг.\n2021 йилнинг II чорагида кутилаётган фойда суммасидан келиб чиқиб жами даромади жорий солиқ давридан олдинги солиқ даври учун киритилган тузатишлар ҳисобга олинган ҳолда 5 млрд сўмдан ошадиган солиқ тўловчилар томонидан фойда солиғи бўйича ойлик бўнак тўловлари суммаси тўғрисидаги маълумотномани тақдим этишнинг сўнгги куни .\nМаълумотнома чоракнинг биринчи ойи 10-санасига қадар, яъни:\nIV чорак учун – 11 октябрдан кечиктирмай тақдим этилади .\nФойда солиғи бўйича бўнак тўловларини тўловчилар ҳақида бу ерда ёзганмиз. Фойда солиғини тўловчилар учун тавсиялар – бу ерда ва бу ерда.\nмол-мулк солиғи бўйича бўнак тўловларини айланмадан олинадиган солиқни тўловчилар ҳисобланмайдиган солиқ тўловчилар томонидан 2021 йил апрель ойи учун йиллик солиқ суммасининг 1/12 қисми миқдорида тўлашнинг сўнгги куни.\nАйланмадан солиқ тўловчилар томонидан мол-мулк солиғи бўйича бўнак тўловлари йиллик солиқ суммасининг 1/4 қисми миқдорида йилнинг ҳар чораги учинчи ойининг 10-кунидан кечиктирмай тўланади ;\nМол-мулк солиғи бўйича ҳисоботни қандай топшириш ва солиқни тўлаш ҳақида бу ерда ўқинг.\n2021 йилнинг март ойи учун акциз солиғи бўйича солиқ ҳисоботини тақдим этиш ва тўловни тўлашнинг сўнгги куни ;\nАкциз солиғини тўловчилар, солиқни ҳисоб-китоб қилиш ва ҳисоботни тақдим этиш ҳақида бу ерда ва бу ерда ўқинг.\n2021 йил март ойи учун Қимматли қоғозларнинг марказий депозитарийси томонидан ўзи ва инвестиция воситачилари томонидан рўйхатга олинган акцияларга доир битимлар тўғрисидаги ахборот тақдим этишнинг сўнгги куни .\n10 апрель дам олиш кунига тўғри келганлиги сабабли юқорида кўрсатилган солиқларни тўлаш ва ҳисоботларни тақдим этишнинг сўнгги куни 12 апрелга кўчирилади. .\n2021 йил март ойи учун ШЖБПҲ реестрларини тақдим этиш ва бадалларни тўлашнинг сўнгги куни ;\nЖШДС бўйича ҳисобот қандай топширилиши ва солиқ тўланиши ҳақида бу ерда ўқинг.\n2021 йил март ойи учун ЖШДС ва ижтимоий солиқ ҳисоб-китобини тақдим этиш ва тўлов тўлашнинг сўнгги куни ;\nЖШДС ва ижтимоий солиқ бўйича ҳисобот қандай тўлдирилиши ҳақида бу ерда қаранг. ЖШДС ва ижтимоий солиқ ҳисоб-китобига янги 5-иловани тўлдиришда нималарни ҳисобга олиш лозимлиги ҳақида бу ерда ва бу ерда ёзган эдик.\n2021 йил апрель ойи учун солиқ тўловчилар томонидан қатъий миқдорда белгиланган ЖШДСни тўлашнинг сўнгги куни. Солиқ тўловчилар қатъий белгиланган миқдорда солиқ тўлашни улар тадбиркорлик субъекти сифатида давлат рўйхатидан ўтказилган ёки якка тартибдаги тадбиркор ёхуд оилавий тадбиркорлик субъекти билан меҳнат шартномаси тузилган ойдан кейинги ойдан эътиборан амалга оширади .\n2021 йилнинг I чораги учун айланмадан олинадиган солиқ ҳисоб-китобини тақдим этиш ва тўлашнинг сўнгги куни .\nАйланмадан олинадиган солиқни тўловчилар ҳақида бу ерда ўқинг.\n2021 йил март ойи учун ҚҚС бўйича ҳисоботни тақдим этиш ва солиқни тўлашнинг сўнгги куни ;\n2021 йилнинг I чораги ойи учун бир ойда товарларни (хизматларни) реализация қилиш бўйича айланмаси 1 млрд сўмдан ошмайдиган солиқ тўловчилар томонидан ҚҚС ҳисоб-китобини тақдим этиш ва тўлашнинг сўнгги куни «Чораклик» ҚҚСга хос жиҳатлар ҳақида батафсил бу ерда ва бу ерда ўқинг.\nКимлар ҚҚС тўловчилари ҳисобланиши ҳақида бу ерда тушунтириш берилган. «Чораклик» ҚҚСга хос жиҳатлари ҳақида бу ерда ва бу ерда ўқинг.\n2021 йилнинг I чораги учун фойда солиғи бўйича ҳисоб-китобни тақдим этиш ва солиқни тўлашнинг сўнгги куни\nБюджет ташкилотлари ва нодавлат нотижорат ташкилотлари томонидан фойда солиғи бўйича солиқ ҳисоботи солиқ даври якунларига кўра тақдим этилади (2021 йил учун – йилда бир марта), бундан матлубот кооперативлари мустасно. Бунда ўтган солиқ даври якунлари бўйича жами даромад мавжуд бўлмаган тақдирда солиқ ҳисоботини тақдим этиш талаб қилинмайди.\nХусусий амалиёт билан шуғулланувчи нотариуслар томонидан фойда солиғи бўйича солиқ ҳисоботи йилига бир марта, ҳисобот давридан кейинги йилнинг 1 мартидан кечиктирмай тақдим этилади ва тўланади .\nФойда солиғи ҳисоб-китобини қандай тузиш ҳақида бу ерда ўқинг.\n2021 йил апрель ойи учун солиқ даврида солиқ суммаси БҲМнинг 200 бараваридан кўпроқни ташкил этадиган юридик шахслар – айланмадан олинадиган солиқни тўламайдиган солиқ тўловчилар томонидан йиллик солиқ суммасининг 1/12 қисми тўлашнинг сўнгги куни;\nСолиқ даврида солиқ суммаси БҲМнинг 200 бараваридан камроқни ташкил этадиган юридик шахслар – айланмадан олинадиган солиқни тўламайдиган солиқ тўловчилар томонидан, шунингдек айланмадан олинадиган солиқни тўловчилар ва якка тартибдаги тадбиркорлар томонидан 2021 йилнинг I чораги учун сув ресурсларидан фойдаланганлик учун солиқ бўйича бўнак тўловлари ҳар чорак учинчи ойининг 20-санасидан кечиктирмай йиллик солиқ суммасининг 1/4 қисми миқдорида тўланади ;\nСув ресурсларидан фойдаланганлик учун солиқ бўйича бўнак тўловларини қандай тўлаш ҳақида батафсил берилган тавсияларни бу ерда қаранг.\n2021 йил март ойи учун солиқ агентлари томонидан норезидентларнинг даромадларидан олинадиган солиқ суммалари бўйича солиқ ҳисоботини тақдим этишнинг сўнгги куни. Солиқ суммаси норезидентларга даромад тўланадиган кундан кейинги кундан кечиктирмай бюджетга тўланади ;\nЧет эл юридик шахслари томонидан қачон ҚҚС тўланиши ҳақида бу ерда тушунтириш берганмиз.\n2021 йил март ойи учун чет эллик шахслардан олинган товарлар (хизматлар) бўйича ҚҚС ҳисоб-китобини тақдим этишнинг сўнгги куни. . Бунда Ҳисоб-китоб ортиб бормайдиган якун билан, айнан 2021 йил март ойи учун кўрсаткичлар асосида тўлдирилади ;\nЧет эллик шахслардан товарлар ва хизматлар олинганда солиқ агенти томонидан ҚҚС қандай ҳисобланиши ҳақида бу ерда ўқинг. Чет эллик юридик шахслар томонидан қачон ҚҚС тўланиши ҳақида бу ерда ўқинг. Товарлар ва хизматларни реализация қилиш жойи қандай аниқланиши ҳақида бу ерда ўқинг.\n2021 йилнинг I чораги учун хизматларни электрон шаклда кўрсатадиган чет эл юридик шахслари томонидан ҚҚС бўйича ҳисоботни тақдим этишнинг сўнгги куни\n2021 йил март ойи учун ер қаъридан фойдаланганлик учун солиқ бўйича солиқ ҳисоботини тақдим этиш ва солиқни тўлашнинг сўнгги куни ;\nЕр қаъридан фойдаланганлик учун солиқ кимлар томонидан ва қандай тўланиши ҳақида бу ерда тушунтириш берганмиз.\n2021 йил март ойи учун солиқ агентлари томонидан дивидендлар ва фоизлардан олинадиган солиқ суммаси бўйича солиқ ҳисоботи тақдим этишнинг сўнгги куни. Солиқ суммаси норезидентларга даромад тўланадиган кундан кейинги кундан кечиктирмай бюджетга тўланади .\nДивидендлар ва фоизлар тарзидаги даромадлардан олинадиган солиқ бўйича ҳисоботни қандай тўлдириш ҳақида бу ерда ўқинг.\n* ҚҚС тўловчилар бўлмаган солиқ агентлари ўзи солиқ ҳисобида турган жойдаги солиқ органларига солиқ тўлаш амалга оширилган ўтган солиқ давридан кейинги ойнинг 20-санасидан кечиктирмай ҳисоботни тақдим этади .\n2021 йил апрель ойи учун жами даромади жорий солиқ давридан олдинги солиқ даври учун киритилган тузатишлар ҳисобга олинган ҳолда 5 млрд сўмдан ошадиган солиқ тўловчилар томонидан фойда солиғи бўйича ойлик бўнак тўловларини тўлашнинг сўнгги куни * .\n*Солиқ кодексининг 340-моддаси 3-6-қисмларига мувофиқ ҳисоблаб чиқарилган ҳар ойлик бўнак тўловининг суммаси манфий ёки нолга тенг бўлса, кўрсатилган тўловлар тегишли чоракда амалга оширилмайди .\nСолиқ тўловчилар, шу жумладан янгидан ташкил этилган, жами даромади жорий ҳисобот даври мобайнида 5 млрд сўмдан ошган солиқ тўловчилар ҳар ойлик бўнак тўловларини бундай ошиб кетиш содир бўлган тўлиқ чорак ўтганидан кейин тўлайди .\nФойда солиғи бўйича бўнак тўловларини тўловчилар ҳақида бу ерда ўқинг.\n2021 йилнинг I чораги учун молияий ҳисоботни тақдим этишнинг сўнгги куни .\n*Қуйидагилар бундан мустасно:\n- чораклик ҳисоботни ҳисобот чораги тугаганидан кейин 40 кун мобайнида тақдим этадиган вазирлик ва идоралар, ассоциациялар, концернлар ва давлат мулкини бошқарадиган бошқа корхоналар;\n- молиявий ҳисоботни йилда бир марта, ҳисобот йилидан кейинги йилнинг 25 мартидан кечиктирмай тақдим этадиган чет эл инвестициялари иштирокидаги корхоналари ва чет эл фирмаларининг ваколатхоналари бундан мустасно;\n- молиявий натижалар тўғрисидаги ҳисоботни йилда бир марта, ҳисобот йилидан кейинги йилнинг 15 мартидан кечиктирмай тақдим этадиган юридик шахс мақомига эга бюджет ташкилотлари;\n- молиявий ҳисоботни йилда бир марта, ҳисобот йилидан кейинги йилнинг 15 февралидан кечиктирмай тақдим этадиган микрофирмалар ва кичик корхоналар.\nМҲХС бўйича ҳисоботни шакллантириш ва топшириш тартиби ҳақида батафсил шарҳларимизда – бу ерда қаранг.\nмеҳнатда шикастланиш ёки касб касалликлари оқибатида тайинланган пенсиялар тўлови бўйича харажатларни қоплаш учун 2021 йил февраль ойи учун маблағларни тўлашнинг сўнгги куни .\n24 ва 25 апрель дам олиш кунига тўғри келганлиги сабабли юқорида кўрсатилган солиқларни тўлаш ва ҳисоботларни тақдим этишнинг сўнгги куни 26 апрелга кўчирилади. .\nқишлоқ хўжалигига мўлжалланган ерлар бўйича 2021 йил учун Ҳисоб-китобни жорий солиқ даврининг 1 майига қадар тақдим этишнинг сўнгги куни .\nБунда қишлоқ хўжалигига мўлжалланган ерлар учун солиқ қуйидаги тартибда тўланади:\n- 2021 йилнинг 1 сентябрига қадар – йиллик солиқ суммасининг 30%и;\n- 2021 йилнинг 1 декабрига қадар – солиқнинг қолган суммаси .\nЕр солиғи бўйича ҳисоботни қандай топшириш ва солиқни тўлаш ҳақида бу ерда ўқинг.\n2021 йил учун деҳқон хўжаликлари томонидан сув ресурсларидан фойдаланганлик учун солиқни тўлашнинг сўнгги куни .\nЙил якунлари бўйича сув ресурсларидан фойдаланганлик учун солиқ қандай ҳисобланиши ва тўланиши ҳақида бу ерда ўқинг.\nБажарилган ишлар далолатномалари, ҳисобварақ-фактураларни ёддан чиқарманг\nЎзингиз танланган ЭҲФ оператори тизимида ва E-factura тизимида март ва апрель ойлари учун қуйидагиларни амалга оширишни унутманг :\nреализация қилинган товарлар, хизматлар бўйича чиқувчи ЭҲФларни расмийлаштириш ва жўнатишни;\nолинган товарлар, хизматлар бўйича кирувчи ЭҲФларни текшириб кўриш, имзолаш ёки рад қилишни.\nҲисобварақ-фактурани, шунингдек бажарилган ишлар далолатномаларини ўз вақтида имзоланг ва тақдим этинг, ушбу таомилни ҳисобот даврининг сўнгги кунларига қолдирманг:\nетказиб берувчи томонидан тақдим этилган ЭҲФ 10 календарь кун мобайнида тасдиқланиши ёки сабаблар кўрсатилган ҳолда рад этилиши лозим;\nбелгиланган муддатда харидор томонидан тасдиқланмаган ёки рад этилмаган ЭҲФ тасдиқланган ҳисобланади.\nЭҲФни расмийлаштириш ва қабул қилиш учун белгиланган муддатнинг сўнгги куни қонун ҳужжатларига мувофиқ дам олиш ёки ишланмайдиган кунга тўғри келиб қолса, муддатнинг тугаш куни бўлиб дам олиш ёки ишланмайдиган кундан кейин келувчи биринчи иш куни ҳисобланади .\nҚандай ҳолатларда ЭҲФни расмийлаштирмаслик ёки қоғоз шаклида расмийлаштириш мумкинлиги ҳақида бу ерда ва бу ерда ўқинг.\nЭҲФ операторингизнинг сайтидаги шахсий кабинетда бошқа операторларнинг хизматларидан фойдаланадиган контрагентлар томонидан сизга тақдим этилган ЭҲФни кўриш учун:\nmy.soliq.uz даги «ЭҲА операторини танлаш» хизматига киринг;\nЭҲФ операторингизни танланг ва «Сақлаш» тугмасини босинг.\nСўнгра роуминг тизими ЭҲФ операторингизни синхронлайди ва сиз бошқа ЭҲФ операторлари орқали контрагентлар юборадиган барча ЭҲФларни кўришингиз мумкин бўлади.\nЭҲФ қандай шаклда ва қайси муддатларда тақдим этилиши ҳақида бу ерда ўқинг.\n2021 йил февраль ойи учун бош бухгалтернинг режаси\n2021 йил январь ойи учун бош бухгалтернинг режаси\n2021 йил март ойи учун бош бухгалтернинг режаси\nОктябрь ойи учун бош бухгалтернинг тақвими\nСентябрь ойи учун бош бухгалтернинг тақвими


24 январ 2021, Тошкент вақти: 07:57\nИстанбулда май ойининг сўнгги кунларида икки нафар ўзбекистонлик ҳалок бўлди. Бу ҳақда 3 июнь куни Ташқи ишлар вазирлиги маълум қилди.\nХабарда айтилишича, 30 май куни Истанбулнинг Гўзтепе маҳалласида гиламга ўралган аёл жасади топилган. Ҳозирча аёлнинг шахси аниқлангани йўқ. Жасад олдида аёллар қора сумкаси топилган. Сумка ичида ўзбекистонлик уч нафар аёлнинг ҳужжатлари бўлган.\n31 май куни эса Истанбулнинг Чекмекой мавзесида наманганлик 31 ёшли Одилжон Аҳмаджонович Хамзаев пичоқлаб кетилди. У олинган жароҳат оқибатида воқеа жойида ҳалок бўлди.\nТашқи ишлар вазирлигининг билдиришича, мазкур жиноятда гумонланиб Ўзбекистон фуқароси Ш.С., қўлга олинган.\nҲалок бўлган бу икки шахс меҳнат муҳожирлари бўлганми ёки туристларми, деган савол ҳам ҳозирча очиқ қолмоқда.


ЎФА вице-президенти Аҳмаджонов аввал М. Усмонов бошқарган CAFAга президент бўлди\n16 январ 2021, Тошкент вақти: 04:20\nЎзбекистон футбол Ассоциацияси 1-вице-президенти Умид Аҳмаджонов Марказий Осиё, Эрон, Афғонистон футбол Ассоциациялари - CAFA президенти этиб сайланди.\nЎзбекистон футбол федерациясининг маълум қилишича, 24 февраль куни Тошкентдаги HYATT REGENCY меҳмонхонасида CAFA конгресси бўлиб ўтган.\nУнда Эрон, Афғонистон, Қирғизистон, Тожикистон, Туркманистон, Жанубий Корея ва Қатардан борган делегациялар қатнашган.\nУшбу йиғинда Ўзбекистон Миллий Олимпия қўмитаси президенти, Ўзбекистон футбол Ассоциацияси 1-вице-президенти Умид Аҳмаджоновни ташкилотга янги президенти этиб сайланган.\nCAFA ташкилотни 2015 йилда Тошкентда тузилган ва унинг биринчи ппрезиденти Ўзбекистон Футбол федерацияси ва Миллий Олимпия қўмитаси собиқ раҳбари Мираброр Усмонов бўлган. Усмонов 2017 йилда ишдан олингач, CAFA президентлиги лавозими бўш қолаётган эди.\nУмид Маҳаматжанович Аҳматжанов 2017 йилнинг 12 сентябрида Ўзбекистон Футбол Федерациясининг янги президенти этиб сайланган.


Текширувлар Ким Чен Намнинг қотиллигида қўлланган заҳар қандай модда эканини тасдиқлади\n08:38 / 26.02.2017\nМалайзия соғлиқни сақлаш вазирлиги мутахассислари Ким Чен Намнинг танасида ва Куала-Лумпур аэропортида ўтказилган текширувлардан кейин VX химик моддаси унинг ўлимига сабаб бўлганини тасдиқлади. Бу ҳақда Малайзия соғлиқни сақлаш вазири Субраманиама Сатхасивамага асосланган ҳолда Ассосиэйтед Пресс агентлиги хабар тарқатди.\nБундан олдинроқ Ким Чен Намга асаб-фалажловчи таъсирга эга бўлган кимёвий қурол VX Nerve Agent қўлланган ҳолда суиқасд қилингани ҳақида хабар берилганди.\nКХДР фуқаросига 13 февраль куни Куала-Лумпур аэропортида суиқасд қилинди. Шундан сўнг Жанубий Кореядагилар бу КХДР раҳбари Ким Чен Иннинг акаси Ким Чен Нам эканини эълон қилишди ва бу қотиллик шимоллик агентлар томонидан содир этилганини маълум қилишди.\nКуала-Лумпур Ким Чен Нам\nОАВ: Ким Чен Иннинг заҳарланган акасининг ёнида заҳарга қарши эмдори бўлган\nФото: Ким Чен Иннинг акаси ўлимида айбланаётганлар жиноят содир этилган жойга олиб келинди


СОЛИҲ АМАЛ – ҚАЛБ ЛАЗЗАТИ - Баҳоуддин Нақшбанд ёдгорлик мажмуаси маркази\nСОЛИҲ АМАЛ – ҚАЛБ ЛАЗЗАТИ\n02 июл 2021 й.\n257 марта ўқилди.\n02.07.2021 й. Солиҳ амал – қалб лаззати\nاَلْحَمْدُ للهِ وَالصَّلاَةُ وَالسَّلاَمُ عَلَى رَسُولِهِ سَيِّدِنَا مُحَمَّدٍ، نَبِيِّ الرَّحْمَةِ وَرَسُولِ السَّلاَمِ، وَعَلَى آلِهِ وَصَحَابَتِهِ الْكِرَامِ، أَمَّا بَعْدُ\nМуҳтарам жамоат! Мўмин-мусулмон киши имкон қадар ҳаётининг ҳар лаҳзасини эзгу ва савобли амаллар, хайрли ишлар билан ўтказишга ҳаракат қилмоғи керак. Чунки умр қисқа бўлиб, уни қачон тугаши ва ажал қачон келишини ҳеч ким билмайди. Солиҳ амал – барча турдаги яхши ишларни қилиш, одамларга фойда келтириш, уларга хайру эҳсон қилиш, Аллоҳ таоло ва Пайғамбаримиз алайҳиссалом буюрган амалларни пухта ва тўла-тўкис бажариш каби амаллардир. Шундай экан, бу ғанимат умрни қадрига етиб, қўлимиздан келгунича ўзгаларнинг ҳожатини чиқариб, ёрдам бериб, ҳаётлик пайтимизда кўплаб хайрли ва савобли амалларни қилиб, охиратимизга захира қилишимиз мақсадга мувофиқдир. Бу ҳақда Аллоҳ таоло Қуръони каримда бундай деган:\nالَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلًا\nяъни: “(У) сизларнинг қайси бирингиз чиройлироқ (савоблироқ) амал қилувчи эканингизни синаш учун ўлим ва ҳаётни яратган зотдир” (Мулк сураси 2-оят).\nСолиҳ амал қилиш – кишини икки дунёда зафар топиб, ёқимли ҳаёт кечиришига сабаб бўлади. Аллоҳ таоло бу ҳақда шундай марҳамат қилган:\nمَنْ عَمِلَ صَالِحًا مِنْ ذَكَرٍ أَوْ أُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً\nوَلَنَجْزِيَنَّهُمْ أَجْرَهُمْ بِأَحْسَنِ مَا كَانُوا يَعْمَلُونَ\nяъни: “Эркакми ё аёлми – кимда-ким мўмин бўлган ҳолида бирор эзгу иш қилса, бас, Биз унга ёқимли ҳаёт бахш этурмиз ва уларни ўзлари қилиб ўтган гўзал (солиҳ) амаллари баробаридаги мукофот билан тақдирлаймиз” (Наҳл сураси 97-оят).\nДарҳақиқат, эзгу амал қилувчи солиҳ мўмин бу дунёда бой ёки камбағал ҳолда яшамасин, барибир, унинг ҳаёти ўзига ёқимли ва мақбулдир. Бой бўлгандаги ҳолати маълум, борди-ю, у фақирликда яшаётган бўлса ҳам, унда яна бир катта бойлик – қаноат борки, у туфайли ғам-ташвиш тортмайди. Аммо, эзгу амаллардан узоқ кимсага қийин, у ҳар икки ҳолатда ҳам ғам-ташвишдан холи эмас – камбағаликка сира тоқат қила олмайди, ҳар кўйга кириб бўлса ҳам, бойлик орттириш илинжида жони ҳалак. Агар у бойиб кетса, бойлигини эзгулик ва савоб йўлига сарф этмайди, балки бахиллик ва туғён балосига мубтало бўлиб, турли фойдасиз амаллар билан азиз умрини ўтказади. Бу дунёда бойликни асраш ташвиши, охиратда эса ҳисоб-китоб учун Аллоҳнинг ҳузурида туриши унга машаққат устига машаққатдир. Лекин бой бўлиш билан бирга, имон-эътиқодли, аҳли солиҳ бўлса, нур устига нур бўлади.\nАбу Ҳурайра разияллоҳу анҳудан ривоят қилинади, Расулуллоҳ саллаллоҳу алайҳи васаллам айтдилар:\n﴿قَالَ اللَّهُ تَعَالَى: أَعْدَدْتُ لِعِبَادِي الصَّالِحِينَ، مَا لَا عَيْنٌ رَأَتْ، وَلَا أُذُنٌ سَمِعَتْ، وَلَا خَطَرَ عَلَى قَلْبِ بَشَرٍ﴾\nяъни: “Аллоҳ таоло: “Солиҳ бандаларимга жаннатда шундай неъматларни таёрлаб қўйдимки, уларни бирор кўз кўриб, қулоқ эшитиб, инсон қалби ҳис этмагандир”, деди” (Муттафақун алайҳ).\nЭзгу ва савобли амал қилган кишини жаннатдаги мартабаси баланд бўлади. Бу ҳақда Аллоҳ таоло Қуръони каримда шундай деган:\nوَمَنْ يَأْتِهِ مُؤْمِنًا قَدْ عَمِلَ الصَّالِحَاتِ فَأُولَئِكَ لَهُمُ الدَّرَجَاتُ الْعُلَى\nяъни: “Кимки у зотга (Аллоҳ ҳузурига) яхши амалларни қилиб, мўмин ҳолида келса, бас, ана ўшалар учун юксак даражалар, бордир” (Тоҳа сураси 75-оят).\nШунингдек, динимизда шундай амаллар борки, уларни қилган кишининг мартабаси Аллоҳнинг ҳузурида баланд бўлади. Улар, етимларга ғамхўрлик қилиш, муҳтож ва мазлумларга ёрдам бериш, қийналиб қолган кимсаларни қийинчиликдан қутқариш, қарздорларга қарзини узишда кўмаклашиш, одамларга озор берадиган нарсаларни бартараф қилиш каби ишлардир. Пайғамбаримиз саллаллоҳу алайҳи васаллам ҳам ўзаро ҳамжиҳат бўлиб яшашимизга тарғиб қилиб бундай деганлар:\nأيُّها الناسُ أفشوا السلامَ وأطعِموا الطعامَ وصِلُوا الأرحامَ وصَلُّوا بالليلِ والناسُ نيامٌ تدخلوا الجنةَ بسلامٍ\n(رواه الإمام ابن ماجه عن عبد الله بن سلام)\nяъни: “Эй инсонлар, саломни ёйинг, таом едиринг, силаи раҳм қилинг, одамлар ухлаганда тунни ибодат билан ўтказингда, жаннатга саломатлик ила кираверинг” (Имом Ибн Можа ривоятлари).\nДемак, мазкур амаллар бизни жаннатга киришимизга ҳам сабаб бўлар экан. Эзгу ва савоб амал қилганларни Аллоҳ таоло гуноҳларини кечириб, ишлари ва аҳволини ўнглайди. Бу ҳақда Муҳаммад сурасида шундай дейилган:\nوَالَّذِينَ آَمَنُوا وَعَمِلُوا الصَّالِحَاتِ وَآَمَنُوا بِمَا نُزِّلَ عَلَى مُحَمَّدٍ وَهُوَ الْحَقُّ مِنْ رَبِّهِمْ كَفَّرَ عَنْهُمْ سَيِّئَاتِهِمْ وَأَصْلَحَ بَالَهُمْ\nяъни: “Имон келтирган ва солиҳ амалларни қилган ҳамда Муҳаммадга нозил қилинган нарсага (Қуръонга) – ҳолбуки, у Парвардигорлари томонидан келган ҳақиқатдир – имон келтирган зотларнинг эса ёмонлик (гуноҳ)ларини ўчирур ва ишларини ислоҳ этур” (Муҳаммад сураси 2-оят).\nДемак, эзгу ва савоб амалда бардавом бўладиган бўлсак, Аллоҳ таоло касбу коримизни ислоҳ қилиб, бошқалар билан бўладиган муомала ва муносабатларимизни янада яхши қилар экан.\nЭзгу амал қиладиган кишиларни Аллоҳ таоло яхши кўришини ваъдасини берган:\nяъни: “Албатта, имон келтириб, эзгу (иш)ларни қилган зотлар учун Раҳмон (уларнинг қалбида Ўзига нисбатан) дўстликни пайдо қилур” (Марям сураси 97-оят).\nАллоҳ қайси бандани яхши кўрса, уни барча бандалар яхши кўриб қолади. Бу ҳақда ҳадиси шарифда Пайғамбаримиз алайҳиссалом шундай марҳамат қилганлар:\nإِذَا أَحَبَّ اللَّهُ عَبْدًا نَادَى جِبْرِيلَ: إِنَّ اللَّهَ يُحِبُّ فُلَانًا فَأَحِبَّهُ، فَيُحِبُّهُ جِبْرِيلُ، فَيُنَادِي جِبْرِيلُ فِي أَهْلِ السَّمَاءِ: إِنَّ اللَّهَ يُحِبُّ فُلَانًا فَأَحِبُّوهُ، فَيُحِبُّهُ أَهْلُ السَّمَاءِ، ثُمَّ يُوضَعُ لَهُ الْقَبُولُ فِي الْأَرْضِ\n(رواه الإمام البخاري عن أبي هريرة رضي الله عنه)\nяъни: “Агар Аллоҳ бир бандани яхши кўриб қолса, Жаброил алайҳиссаломга: “Аллоҳ фалончини яхши кўради, сен ҳам уни яхши кўр” дейди. Жаброил алайҳиссалом ҳам уни яхши кўради. Жаброил алайҳиссалом осмон аҳли орасида: “Аллоҳ фалончини яхши кўради, сизлар ҳам уни яхши кўринглар” деб нидо қилади. Шунда осмон аҳли ҳам у бандани яхши кўриб қолишади. Кейин ер юзидаги ҳамма одамлар у банданинг сўзини қабул қиладиган бўлиб қолади” (Имом Бухорий ривоятлари).\nМаълумки, саҳобаи киромлардан баъзиларига ҳаётлик пайтларида жаннат башорат берилган эди. Улардан бирлари Абу Бакр Сиддиқ разияллоҳу анҳу эдилар. Имом Муслим Абу Ҳурайра разияллоҳу анҳудан ривоят қилган ҳадисда баён қилинади, бир куни Расулуллоҳ саллаллоҳу алайҳи васаллам: “Сизлардан ким бугун рўза тутди?”, деб сўрадилар. Абу Бакр разияллоҳу анҳу: “Мен”, дедилар. “Ким бугун жанозада қатнашди?”, деб сўрадилар. Абу Бакр: “Мен”, дедилар. “Ким бугун бир мискинни тўйдирди?”, деб сўрадилар. Абу Бакр: “Мен”, дедилар. “Ким бугун бир беморни бориб кўрди?”, деб сўрадилар. Абу Бакр: “Мен”, дедилар. Шунда, Пайғамбаримиз алайҳиссалом:\nمَا اجْتَمَعْنَ فِي امْرِئٍ إِلَّا دَخَلَ الْجَنَّةَ\nرواه الإمام مسلم عن أبي هريرة رضي الله عنه\nяъни: “Кимда ушбу ишлар бир кунда жамланса, у албатта жаннатга киради”, дедилар (Имом Муслим ривоятлари).\nЖаннат башорати берилган зотлардан яна бирлари – Билол Ҳабаший разияллоҳу анҳу эдилар. Имом Термизий Бурайда разияллоҳу анҳудан ривоят қилган ҳадиси шарифда бундай дейилган: “Бир куни эрталаб, Расулуллоҳ саллаллоҳу алайҳи васаллам Билол разияллоҳу анҳуни чақириб, Эй Билол!:\nبَمَ سَبَقْتَنِي إِلَى الْجَنَّةِ؟ مَا دَخَلْتُ الْجَنَّةَ قَطُّ إِلَّا سَمِعْتُ خَشْخَشَتَكَ أَمَامِيْ\n(رواه الإمام الترمذي عن بريدة رضي الله عنه)\nяъни: “Нима амалингиз билан жаннатга пешқадамлардан бўлдингиз? Жаннатда оёғингиз товушини эшитдима!” дедилар. Шунда Билол разияллоҳу анҳу: “Эй Аллоҳнинг Расули, ҳар қачон азон айтсам, дарҳол икки ракат намоз ўқийман ва қачон таҳоратим бузилса, дарҳол таҳорат қиламан, зиммамда Аллоҳ таоло учун икки ракат намоз бор деб биламан (яъни, икки ракат намоз ўқиб оламан)”, дедилар. Шунда Расулуллоҳ саллаллоҳу алайҳи васаллам: “Шу икки (хислатингиз) сабабли экан”, дедилар” (Имом Термизий ривоятлари). (Расулуллоҳ алайҳиссалом бу ҳолатни тушларида кўрганлар. Пайғамбарларнинг тушлари ваҳийдир).\nШунинг учун ҳам Пайғамбаримиз алайҳиссалом бизни яхши амалларда бардавом бўлишимизга қизиқтириб, бундай деганлар:\nأَحَبُّ الأعمالِ إلى اللهِ أدْومُها و إن قَلَّ\nرواه الإمام البخاري عن عائشة رضي الله عنها\nяъни: “Аллоҳ таолога амалларнинг энг яхшиси гарчи оз бўлса-да давомлисидир” (Имом Бухорий ривоятлари).\nШундай экан, солиҳ амаллардан бўлмиш, Аллоҳ таоло фарз қилган ибодатларни бажариш, ота-онага яхшилик, муҳтож ва қийналиб қолганларга ғамхўрлик қилиш, одамлар билан чиройли муомала ва муносабатда бўлиш, омонатдорлик, кечиримлилик каби солиҳ ва эзгу амалларда бардавом ва собитқадам бўлишимиз мақсадга мувофиқдир. Шу билан бирга қилган яхши амалларимизни риё, сумъа ва ужбдан сақлаб, имкон қадар махфий қилишимиз янада улкан савоб ва ажрларга сабабдир.\nАзизлар! Ҳаётимизни ёдга олиб кўрайлик, ҳар биримиз бирор эзгу амал қилганда ёки инсонларнинг бирор мушкулини осон қилганда қалбимизда унитилмас бир лаззатни ҳис қилганмиз, зеро, бу мўминлик белгиларидандир. Бу лаззат туфайли қалбга ажиб ҳотиржамлик киргани, бу енгиллик бир неча кун, хатто узоқ вақт давомида бизни тарк этмаганини сезганмиз. Наҳотки, бу лаззатни ҳаётимизда доимий бўлишини хоҳламаймиз?! Шундай экан, юқорида айтилганларга амал қилиб, ҳаётимизнинг ҳар бир фурсатида эзгу амал ва атрофдагилар билан гўзал мулоқотда бўлайлик.\nМуҳтарам жамоат! Ҳозирги кунда сафарда икки намозни жамлаб ўқиш ҳақида саволлар билан мурожаат қилиш ҳолатлари кўп учрамоқда. Яъни, сафарда пешин ва аср намозини пешин намозининг вақтида, шом билан хуфтон намозини шом намозининг вақтида ўқиса бўладими, деб сўрашмоқда. Шу ҳақда қуйида қисқача баён қилиб ўтишни лозим топдик.\nҚуръони карим ва ҳадиси шарифларда намозларни ўз вақтида ўқиш зарурий эканлиги уқтирилади. Белгиланган вақтдан аввал ўқиш ҳам, кечиктириб ўқиш ҳам жоиз эмас. Бу ҳақда Аллоҳ таоло қуйидагича марҳамат қилади:\nяъни: “Зеро, намоз мўминларга вақти тайин этилган ва (фарз деб) битилгандир” (Нисо сураси 103-оят).\nШуни ҳам айтиш керакки, ҳар бир намознинг аввалги вақти ҳам, охирги вақти ҳам белгилаб қўйилган. Шунга биноан Ҳанафийларнинг наздида икки фарз намозни бир вақтда жамлаб ўқиш муқим учун ҳам, мусофир учун ҳам жоиз эмас. Фақатгина ҳожиларга Ҳаж вақтида Арафотда Пешин пайтида Пешин ва Асрни, Муздалифада Хуфтон вақтида Шом ва Хуфтон намозини, жамлаб ўқишга рухсат берилган. Чунки, бу иш Расулуллоҳ саллаллоҳу алайҳи васаллам ва саҳоба разияллоҳу анҳумлардан собит бўлгандир. Ундан бошқа бирор жойда намоз вақти кирмасдан туриб адо қилиш ёки узрсиз вақтидан ўтказиб ўқиш собит бўлмаган. Ҳазрати Умар разияллоҳу анҳу:\nاَلْجَمْعُ بَيْنَ الصَّلاَتَيْنِ مِنْ غَيْرِ عُذْرٍ مِنَ الْكَبَائِرِ\nяъни: “Узрсиз икки намозни жамлаб ўқиш гуноҳи кабирадандир”, деганлар (Ибн Аби Шайба ривоятлари).\nЯна бир саҳоба Абдуллоҳ Ибн Аббос разияллоҳу анҳу:\nمَنْ جَمَعَ بَيْنَ الصَّلاَتَيْنِ مِنْ غَيْرِ عُذْرٍ فَقَدْ اَتَى بَابًا مِنْ اَبْوَابِ الْكَبَائِرِ\nяъни: “Ким узрсиз икки намозни бир вақтда жамлаб ўқиса, гуноҳи кабиралардан бирини қилибди”.\nМазкур ҳадисда икки намозни бир вақтда жамлаб ўқиш гуноҳи кабира дейилмоқда. Гуноҳи кабира ишни қилиш ҳаргиз жоиз бўлмайди.\nБаъзи ҳадисларда икки намозни жамлаб ўқиш борасида ҳам ривоятлар келган. Лекин уламоларимиз “Намоз вақтлари Қуръони Карим оятлари ва мутавотир ҳадислар билан собит бўлгани, сафарда намозни жамлаб ўқиш ҳақидаги ҳадислар эса оҳод ҳадислар экани”ни таъкидлайдилар.\nҚолаверса, Ҳанафий уламоларимиз: Набий алайҳиссалом сафарда бирорта намозни ҳақиқий маънода жамламаганлар, балки кўринишда ровийга шундай туюлган”, дейдилар. Яъни, пешин намозини охирги вақтига кечиктириб ўқиб, аср намозини аввалги ватида ўқиганлари, шом намозини кечиктириб, хуфтон намозини аввалги вақтида ўқиганлар. Мана шунда намоз вақтлари ҳақидаги бошқа ҳадисларни ҳам жамлаган ҳолда тушуниш мумкин бўлади.\nРасули акрам алайҳиссаломнинг соялари каби доимо бирга юрган саҳобалардан бири Абдуллоҳ ибн Масъуд разияллоҳу анҳу намозни жамлашни буткул инкор қилганлар. “Саҳиҳ Бухорий”нинг Ҳаж китобида Абдуллоҳ ибн Масъуд разияллоҳу анҳудан ривоят қилинади: “Мен Пайғамбаримиз саллаллоҳу алайҳи васалламни намозларни доимо ўз вақтида ўқиганларини, фақатгина “Ҳажжатул вадо”да Муздалифада Хуфтон вақтида Шом ва Хуфтон намозларини ўқиганларини кўрдим”, деганлар. Бошқа бир ривоятда: “Мен Расулуллоҳ саллаллоҳу алайҳи васалламни намозларни доим ўз вақтида ўқиганларини фақатгина “Ҳажжатул вадо”да Арафотда Пешин ва Аср намозларини Пешин вақтида, Муздалифада Шом ва Хуфтон намозларини Хуфтон вақтида ўқиганларини кўрдим”, деганлар.\nШунга кўра ҳанафий мазҳабимизда намозларни ҳақиқатан жамлаб ўқиш фақат ҳажда маълум ўринларда ҳожиларгагина рухсат этилган, дейишган. Лекин бошқа пайтларда намозни жамлаш жоиз бўлмайди.\nАллоҳ таоло барчаларимизни Ўзи рози бўладиган амалларда бардавом қилиб, икки дунё саодатига мушарраф айласин! Омин!\nМуҳтарам имом-домла! Келгуси жума маърузаси “Порахўрлик – тараққиёт кушандаси” мавзусида бўлади, иншааллоҳ.\nФойдасиз амалларни тарк қилиш (Илова)\nКейинги пайтларда аста-секин кўзга ташлана бошлаган нохуш анъаналардан бири кийим-кечак ва автомашиналарга турли ёзув, шаклларни ёзиб-чизиб олишдир. Таъкидлаш керакки, бу ишлар Ислом маданиятига бошқа маданиятлардан кириб келгандир. Чунки Ислом тарихининг узоқ даврларида бундай ишларга қизиқиш бўлмаган.\nЎша ёзувлар турли тилларда ва маъноларда бўлиб, ҳатто уятсиз сўзлар ва муборак динимизга тааллуқли бўлганлари ҳам топилади.\nБуларни ичида энг номаъқуллари кийимларга ёзилганидир. Хусусан кийимнинг олд ва орқа қисмига ёзилган, турли маъноли шакллар ва сўзлар эътиборни тортувчи бўлади. Айниқса, бу аёлларнинг кийимида бўлса, бизнинг тарбиямизга мутлақо зиддир.\nКийимга ёзилган диний маънодаги сўзларга келсак, хусусан: “Аллоҳ”, “Муҳаммад”, “Машааллоҳ”, “Ла илаҳа иллаллоҳ” каби муборак калималарни ёзаётган пайтда уларни оёқ-ости бўлиши ёки вақти келиб қадрсизланишини эътиборга олиш зарур. Зеро фиқҳий манбаларда Аллоҳ таоло ва унинг сифатлари, ояти карималар, пайғамбарларнинг исмлари ёзилган нарсалар билан ҳожатга кириш макруҳ экани, уларни ташқарида қолдириш мустаҳаблиги таъкидланган. Қазои ҳожат қилмоқчи бўлган шахс ўзи билан Аллоҳ таолонинг исми ёзилган, шунингдек, малоикалар, Азиз, Карим, Муҳаммад, Аҳмадга ўхшаш улуғ исмларни бирга олмаслиги керак. Анас розияллоҳу анҳудан ривоят қилинади: “Пайғамбар соллаллоҳу алайҳи васаллам қачонки халога кирсалар, узукларини ечиб қўяр эдилар” (Абу Довуд ва Имом Термизий ривояти).\nМаълумки, Расули Акрам соллаллоҳу алайҳи васалламнинг узукларида “Муҳаммадур-Расулуллоҳ” деган ёзув бор эди. Подшоҳларга мактуб юборсалар, ўша узукни муҳр қилиб босар эдилар. Узукда Аллоҳнинг исми ёзилган бўлгани учун ҳам халога кирганларида уни ечиб қўяр эдилар. Шунга биноан, Аллоҳ таолонинг исми ёзилган нарса билан, айниқса, Қуръони карим билан халога кириб бўлмайди.\nЯна бир ҳолат машиналарга турли сўзларни ёзиб олишдир. Маълумки, кўчада юриш кўпчиликнинг ҳаққи ҳисобланади. Шунинг учун машиналарга турли-туман, маъноли-маъносиз, ўзгаларни жиғига тегадиган сўзларини ёзиб олиш, кўчанинг ҳаққига риоя қилмаслик ва маданиятсизлик белгисидир.\nБу сўзлар динимизга тааллуқли сўзлар (Аллоҳ, Муҳаммад, Машааллоҳ, Ла илаҳа иллаллоҳ) бўлса, кўпчилик уламолар буларни ёзишни мубоҳ деб билганлар. Фақат Саудия Арабистони “Катта уламолари ҳайъати” бу ишлар: “Қуръон ва Суннатда асли йўқ, бидъат ишлар”, деган иллатни келтириб, жоиз эмас дейишган.\nХулоса шуки, (динимизда алоҳида таъкидлаган ўринлардан ташқари) ташқи кўриниш, мубоҳ ишлар ва турли ёзув-аломатларга берилиб кетиш фойдаси йўқ ишлардандир. Динимизда ихлос, ниятни холис қилишнинг ўрни катта бўлиб, бугунги кунда уларга эътибор қаратишга кўпроқ муҳтожмиз. Ҳар қанча атрофимизни ёзувлар ва аломатлар билан тўлдирмайлик, бу бизга савоб келтирмайди. Балки энг катта савоб имон ва ихлос билан қилинган фарз, вожиб, суннат ва бошқа савоб амаллардан, ҳамда ҳаром ишлардан тийилишдан келади. Энг муҳими, Қиёматда гўзал қалб билан келган кишилар нажот топадилар:\nيَوْمَ لَا يَنْفَعُ مَالٌ وَلَا بَنُونَ إِلَّا مَنْ أَتَى اللَّهَ بِقَلْبٍ سَلِيمٍ\n“У кунда на мол-дунё ва на фарзандлар фойда бермас, Фақат Аллоҳ ҳузурига соғлом дил билан келган кишиларгагина (фойда берур)” (Шуъаро, 88).\nВаллоҳу аълам биссавоб.\nҚУРБОНЛИК ФАЗИЛАТИ ВА УНИНГ ҲУКМЛАРИ


— Жуда ҳаяжондаман, — дейди резервга бўшатилган Субҳонжоннинг онаси Дилбар Ҳамидова. — Ўғлимни бир йил аввал катта хурсандчилик билан армияга кузатгандик. Бугун бағримизга қайтди. Мана шу ўтган давр оиламиз ҳаётида эсда қоларли воқеаларга бой бўлди. Гап шундаки, бобоси, отаси, мен — биргалашиб Субҳонжоннинг ҳарбий қасамёд қабул қилиш маросимига ҳам боргандик. Орадан кўп вақт ўтмай, ҳарбий қисм командирининг ташаккурномасини олдик. Унда “Шундай билимли, қатъиятли, интилувчан ўғилни тарбиялаб, вояга етказганингиз учун раҳмат” деган мазмундаги сўзлар битилганидан бошимиз осмонга етди. Қалбимиз ғурурга тўлди. Қаранг, ўғлим муддатли ҳарбий хизматни намунали ўтагани учун ҳарбий қисм қўмондонлигининг тавсияномасига ҳам муносиб кўрилибди. Олий ўқув юртига ўқишга кириб, ҳаётда ўз ўрнини топса, юртимиз тараққиётига ҳисса қўшса, биз учун бундан ортиқ бахт йўқ аслида. Мен бир она сифатида шундай тинч-осойишта юртда яшаётганимдан, эл корига ярайдиган фарзанд -тарбиялаганимдан доимо фахрланаман.\n— Муддатли ҳарбий хизмат ҳаётимда унутилмас из қолдирди, — дейди резервга бўшатилганлардан бири Шоҳимардон Сафаров. — Ҳар томонлама чиниқдим. Билимимни бойитдим. Ўзим Бухоро туманидаги Қоражери қишлоғиданман. Галаосиё қурилиш ва транспорт касб-ҳунар коллежини тугатганман. Бухоро муҳандислик-технология институтида ўқиб, нефть-газ соҳасида малакали кадр бўлиб етишиш ниятидаман. Бу орзуим ушалишида армиядан ҳарбий қисм қўмондонлигининг тавсияномаси билан қайтганим қўл келади, албатта. Ўқиб, ишга жойлашиб, элга нафимиз тегса, бу билан чинакам юртпарварлик намунасини кўрсатган бўламиз.\nКутиб олиш маросимларида давлат ва жамоат ташкилотлари вакиллари, ота-оналар сўзга -чиқиб, эзгу тилакларини билдиришаяпти. Санъаткорлар ижросидаги дилрабо куй-қўшиқлар эса давраларга ўзгача файз киритмоқда.\nМазкур рукндаги бошқа мақолалар: « Темир йўл инфратузилмаси: Модернизация ва изчил ривожланиш\tЮксак ғамхўрликдан беҳад мамнунмиз »


Ҳафтада бир кун — «Кутубхона куни»\n≡Хориж хабарлари ≡Хориж хабарлари 13:35, 16.11.2018 ✔324\nТуркманистонда ҳукумат йиғилишида президент Гурбангули Бердимуҳамедов ҳафтанинг бирор кунини кутубхона куни, деб эълон қилиш таклифини киритди, дея хабар тарқатди «Туркманистон бугун» ахборот агентлиги.\nОшхўрлик энди қўшниникида\n≡Хориж хабарлари ≡Хориж хабарлари 13:34, 16.11.2018 ✔349\nДушанбе шаҳрида ош фестивали бўлиб ўтди. Байрамда республиканинг турли ҳудудларидан келган 400 нафардан зиёд ошпазнинг ҳар бири ўз ҳудудининг ошини намойиш қилишди.\nИчимлик сув экспортга\n≡Хориж хабарлари ≡Хориж хабарлари 16:39, 08.11.2018 ✔373\nТожикистон ҳукумати Бирлашган Араб Амирликларига ичимлик сув етказиб беришни таклиф қилди. Бу масала давлат мулкини бошқариш ва инвестиция қўмитаси ҳамда амирликларнинг Тожикистондаги элчихонаси масъуллари билан учрашувда айтилган, дея хабар берди news.tj.\nБуюк Ипак йўли ҳақида мультфильм\n≡Хориж хабарлари ≡Хориж хабарлари 16:38, 08.11.2018 ✔357\nҚозоғистон анимацион фильмлар уюшмаси президенти Ғали Мирзашев Буюк Ипак йўли ҳақида ҳикоя қилувчи илк тўлиқ метражли анимацион фильмни суратга олмоқда.\nБолам, деб пенсиясиз қолмайди\n≡Хориж хабарлари ≡Хориж хабарлари 16:38, 08.11.2018 ✔361\nНоябрь ойидан бошлаб Қирғизистон ҳукумати имконияти чекланган болаларнинг ота-оналарига иш ҳақи тўлайди.\nМактаб ҳам четда эмас\n≡Хориж хабарлари ≡Хориж хабарлари 16:37, 08.11.2018 ✔362\n16 ёшли ҳиндистонлик ўсмир дунёнинг исталган университетида ўқиш имконини берувчи грантни қўлга киритди.\nБританияни айланиб, 157 кун\n≡Хориж хабарлари ≡Хориж хабарлари 16:35, 08.11.2018 ✔366\nДунёда илк марта инсон катта бир ҳудудни, Буюк Британияни сузиб айланиб ўтди. 33 ёшли британиялик Росс Эжли ушбу қаҳрамонлиги билан «Гиннесснинг рекордлар китоби»га ҳам киритилди.\nМиллий қадриятларга ҳурмат\n≡Хориж хабарлари ≡Хориж хабарлари 18:58, 01.11.2018 ✔323\nМўғулистонда умумтаълим мактабларида Хеллоуин байрамини нишонлашни тақиқиловчи ҳукумат қарори қабул қилинди.\nҲукумат биноси қурилади\n≡Хориж хабарлари ≡Хориж хабарлари 18:58, 01.11.2018 ✔361\nХитой Тожикистонга парламент ва ҳукумат биноси мажмуасини қуриш учун 900 миллион юань (129,5 млн. АҚШ доллари) миқдорида беғараз ёрдам ажратади.\nБу қанақа хизмат сафари?\n≡Хориж хабарлари ≡Хориж хабарлари 18:58, 01.11.2018 ✔338\nҚирғизистонда давлат ташкилотлари мансабдорларининг хизмат сафарлари таҳлил қилиниб, самарадорлигига баҳо берилади. Бу ҳақда 24.kg хабар тарқатди.\nЖаҳонда энг катта аэропорт\n≡Хориж хабарлари ≡Хориж хабарлари 18:57, 01.11.2018 ✔368\nИстанбулда жаҳондаги энг катта, келажакда йилига 200 миллион йўловчини қабул қилиш имкониятига эга янги аэропорт очилди.\nОддий одам билан умр риштаси\n≡Хориж хабарлари ≡Хориж хабарлари 18:57, 01.11.2018 ✔342\nЯпония маликаси Аяко турмушга чиқди. 28 ёшли малика оддий фуқарога турмушга чиқиш учун ўз ихтиёри билан расмий мақомидан воз кечди.\n≡Хориж хабарлари ≡Хориж хабарлари 18:57, 01.11.2018 ✔291\nРоссия қамоқхоналарида жазо ўтаётган чет элликларнинг энг кўпи — Тожикистон, Ўзбекистон, Озарбайжон ва Қирғизистон фуқаролари. Бу ҳақда Россия Федерал жазони ижро этиш хизмати (ФЖИХ) маълумотларига асосланиб, RT News (ТВ-Новости) хабар тарқатган.\nДарсликлардаги хатоликлар: чаласаводликми ёки бепарволик?\n≡Хориж хабарлари ≡Хориж хабарлари 09:41, 26.10.2018 ✔408\nҚирғизистонда таълим соҳасида мактаб дарсликларини яратишнинг амалдаги тизими жамоатчилик томонидан танқид қилинмоқда. Журналистлар 5-6 синф дарсликларида юзлаб хато аниқлаб, оммага ошкор этган.\nҚозоғистонлик дастурчилар NASA танловида ғолиб\n≡Хориж хабарлари ≡Хориж хабарлари 09:41, 26.10.2018 ✔371\nҚозоғистонлик ёш дастурчилар жамоаси АҚШда ўтказилган NASA танловида биринчи ўринни эгаллади. Уларнинг вулқон ва астероидлар ҳаракатини тадқиқ этишга ихтисослашган дастури «Энг яхши қўлланилган дастурий таъминот» («The best use of hardware») йўналиши бўйича олий совринга муносиб топилган, дейилади zakon.kz нашрида.


ЎзА - Давлатимиз раҳбарининг Афғонистон Президенти билан ўтказилган музокаралар якуни бўйича ОАВ вакиллари учун баёноти\nДавлатимиз раҳбарининг Афғонистон Президенти билан ўтказилган музокаралар якуни бўйича ОАВ вакиллари учун баёноти\n05.12.2017 19:00 Чоп этиш версияси\nАвваламбор, Афғонистон Президенти Ашраф Ғани Жаноби Олийлари бошчилигидаги нуфузли делегацияни Ўзбекистон заминида муборакбод этишдан ғоят мамнун эканимни изҳор этаман.\nБиз ҳозиргина учрашувларимизнинг расмий қисмини якунладик.\nОчиқлик, ўзаро ҳамфикрлик, дўстона ва амалий руҳда ўтган музокаралар чоғида муҳокама қилинган барча масалалар бўйича ёндашув ва қарашларимиз яқин ва ўхшаш эканлиги намоён бўлди.\nҲамкорлигимизнинг долзарб мавзулари кўриб чиқилди. Минтақавий ва халқаро аҳамиятга молик масалалар, хусусан, терроризм, экстремизм ва наркотрафикка қарши кураш, Марказий Осиёда хавфсизликни мустаҳкамлаш юзасидан фикр алмашилди.\nЎзбекистон Афғонистонда тинчлик ва осойишталик ўрнатилишига қаратилган барча амалий ташаббусларни қўллаб-қувватлайди.\nАфғонистон муаммосини ҳарбий йўл билан ҳал этиш мумкин эмас. Бу ўлкада тинчлик ва барқарорлик ўрнатишнинг энг тўғри йўли – бу сиёсий музокаралар олиб боришдир.\nДонор давлатлар ва ташкилотларнинг молиявий, иқтисодий ва инсонпарварлик ёрдамига таянган ҳолда ва Бирлашган Миллатлар Ташкилотининг фаол иштирокида умуммиллий ярашувга эришиш муҳимдир.\nБиз Афғонистон ҳукуматининг мамлакатда барқарорлик ва тинчлик ўрнатиш, музокаралар орқали умуммиллий ярашувга эришиш, ижтимоий-иқтисодий вазиятни яхшилаш йўлидаги саъй-ҳаракатларини тўла қўллаб-қувватлаймиз.\nҚўшни Афғонистондаги тинчлик Марказий Осиёнинг барқарор ва изчил ривожланиш истиқболларини тўлиқ рўёбга чиқариш учун имкон яратади.\nЯқинда Самарқанд шаҳрида юқори даражада ўтказилган Халқаро конференцияда Афғонистонда тинчлик ўрнатиш минтақа ва жаҳон миқёсида муҳим масала экани алоҳида таъкидланди.\nБизнинг биринчи галдаги вазифамиз Афғонистоннинг минтақавий иқтисодий-ижтимоий жараёнларга қўшилиши учун ҳар томонлама кўмаклашишдан иборат.\nБу, ўз навбатида, жаҳон ҳамжамиятининг Афғонистонда тинч тараққиётни таъминлашга қаратилган саъй-ҳаракатларига уйғун ва ҳамоҳангдир.\nЎзбекистон бундан буён ҳам қўшни Афғонистонни иқтисодий жиҳатдан тиклаш, унинг транспорт ва энергетик инфратузилмасини ривожлантириш, миллий кадрларини тайёрлаш жараёнларида фаол иштирок этади.\nБиз халқаро майдонда ўзаро ҳамкорлик ҳар икки мамлакат манфаатларига мос келишини эътироф этиб, Бирлашган Миллатлар Ташкилоти, Ислом ҳамкорлик ташкилоти ва бошқа тузилмалар доирасида ўзаро қўллаб-қувватлаш тажрибасини давом эттиришга тайёрлигимизни таъкидладик.\nАшраф Ғани Жаноби Олийлари Самарқанд шаҳрида Имом Бухорий халқаро илмий-тадқиқот марказини ҳамда Тошкентда Ислом цивилизацияси марказини барпо этиш тўғрисидаги Ўзбекистоннинг ташаббусларини қўллаб-қувватлаганини биз юксак қадрлаймиз.\nМазкур ташаббуслар ёшларни диний бағрикенглик ва миллий қадриятларимизга мос равишда тарбиялаш, уларни турли зарарли оқимлар ва террорчилик ғоялари таъсиридан ҳимоя қилишда муҳим аҳамият касб этади.\nИкки мамлакат ўртасида Хавфсизлик соҳасида ҳамкорликка оид қўшма комиссия тузиш тўғрисида Баённома қабул қилинди.\nБиз Термиз шаҳрида Афғонистоннинг консулхонасини очиш тўғрисида ҳам келишиб олдик.\nСизларга яхши маълум, Афғонистон делегациясининг ташрифи арафасида биринчи марта Тошкент ва Кобул ўртасида тўғридан-тўғри ҳаво қатновлари йўлга қўйилди. Бу воқеа нафақат чуқур рамзий маънога, айни пайтда катта амалий аҳамиятга эгадир.\nЭнди икки мамлакат расмий вакиллари, ишбилармон доиралари, энг асосийси – оддий фуқаролари Тошкент ёки Кобулга бевосита бориб-келиш имкониятига эга бўлишди.\nМинтақа давлатлари ҳамда Ўзбекистон ва Афғонистон учун стратегик аҳамиятга эга транспорт ва энергетика инфратузилмаларини барпо этиш бўйича ўта муҳим келишувларга эришдик.\nХусусан, «Сурхон–Пули-Хумри» электр узатиш линиясини қуриш лойиҳаси Ўзбекистон мутахассислари томонидан амалга оширилади.\nБиз, шунингдек, «Мозори Шариф–Шибирғон–Маймана–Ҳирот» темир йўлини барпо этиш бўйича битимни ҳам имзоладик.\nАфғонистон шимолида фойдали қазилмалар, жумладан, углеводород захираларини излаб топиш ва уларни ўзлаштириш бўйича қўшма лойиҳаларни биргаликда амалга ошириш борасида фикр алмашдик.\nСавдо ва транзит соҳаларида ҳамкорлик тўғрисидаги имзоланган битимлар иқтисодий алоқаларимиз кўламини янада кенгайтиришга қаратилган.\nЎзбекистонда икки томонлама савдо-иқтисодий муносабатларни янада ривожлантириш учун амалий чора-тадбирлар кўрилмоқда.\nЖумладан, темир йўл, транзит ва бошқа тўловларнинг тариф нархлари туширилиб, савдо айирбошлаш ҳажмини ошириш учун энг қулай шароитлар яратилмоқда.\nУшбу ташриф доирасида умумий қиймати ярим миллиард долларга тенг буғдой, қора металл прокати, минерал ўғитлар, қурилиш моллари, дуккакли ва бошқа маҳсулотлар экспорти бўйича келишувлар бу йўлда катта қадам бўлади.\nБиз Афғонистон бозорига машинасозлик, электротехника, кимё ва текстиль маҳсулотлари, замонавий енгил ва юк машиналари, автобуслар, қишлоқ хўжалиги техникаси, минерал ўғитлар, қурилиш материаллари, озиқ-овқат, мева-сабзавот маҳсулотларини етказиб беришга тайёрлигимизни билдирдик.\nМуҳтарам Президент Жаноби Олийлари билан давлатларимиз ўртасидаги маданий-гуманитар ҳамкорликни ривожлантиришга ҳам келишиб олдик.\nАфғонистонликлар учун ўзбек тилини ўргатиш, темир йўл ҳамда бошқа соҳалар мутахассисларини тайёрлаш мақсадида Сурхондарё вилоятида махсус таълим марказини ташкил этдик. Афғонистон фуқаролари учун барча зарур шароитлар яратдик.\nАфғонистон учун керак бўлган мутахассисларни мамлакатимиз олий ўқув юртларида ўқитиб беришга тайёрмиз.\nШунингдек, Термиз шаҳридаги ихтисослашган шифохонада Афғонистон фуқароларига тиббий хизмат кўрсатиш учун барча шароитлар яратилди.\nУмумий маданий меросимиз рамзи бўлган Абу Райҳон Беруний (Ғазнада), Алишер Навоий (Ҳиротда), Заҳириддин Муҳаммад Бобур (Кобулда) каби буюк сиймолар қадамжоларини биргаликда қайта тиклаш, таъмирлаш ва ободонлаштириш бўйича ҳам келишиб олдик.\nБиз Афғонистоннинг яқин қўшниси сифатида бу жафокаш заминда тинчлик-осойишталик барқарор бўлишидан ҳаммадан кўра кўпроқ манфаатдор эканимизни яна бир бор таъкид-лайман.\nАйни шу мақсадда бугунги кунда Ўзбекистон Республикаси Президентининг Афғонистон бўйича махсус вакили фаолият олиб бормоқда.\nБиргаликдаги саъй-ҳаракатларимиз туфайли муносабатларимиз бундан кейин янада ривожланади, ўзаро борди-келдилар кучаяди ва буларнинг барчаси икки халқ манфаатларига жавоб беради, деб ишонаман.\nАминманки, бўлиб ўтган самарали музокараларимиз ва имзоланган ҳужжатлар Ўзбекистон Республикаси ва Афғонистон Ислом Республикаси ўртасидаги ўзаро манфаатли ва узоқ муддатга мўлжалланган алоқаларни янада мустаҳкамлашга хизмат қилади.


Сергеев пенальти ура олмасдан дубль қайд этган учрашувда миллий терма олимпиячиларни мағлуб этди / CHAMPIONAT.asia\n15:10Омар Моманидан карикатура: Моуриньюнинг кейинги манзили қаер? 0 14:48"Интер", "Милан" ва "Ювентус"ни А Сериядан ҳайдаш керак" 8 14:03"Тезкор студия". "Пахтакор" "Шаржа"ни мағлуб эта оладими? 9 13:56"Тоттенхэм" бош мураббийликка кимни олиб келмоқчи? 4 13:45Спортчилар ижтимоий тармоқларда 0 13:38Суперлига билан ишимиз йўқ, бизга Dream Cup - Орзулар Кубоги керак 28 13:37"Рубин" - "Бунёдкор". Мухлисларга ифторлик ташкил қилинади 4 13:33"Манчестер Сити" Лукакунинг трансфери учун 100 млн евро миқдорида маблағ ажратади 0 13:32"Пахтакор" бугун "Шаржа" билан ўйнайди. Араб клубининг энг қиммат футболчисини биласизми? 11 13:12"Реал" президенти Серхио Рамоснинг келажаги ҳақида гапирди 11 12:58Olamsport: Рамзан Қодировнинг ўғлига берилган кулгили ғалаба, Адҳамжон Эргашевда Осиё чемпионатининг иккита медали 0 12:42Умтитига Россия чемпионати қизиқ эмас 1 12:21Анвар Солиевдан гол, "Пахтакор" стадионида 45 минг томошабин, 2003 йил "Пирузи" мағлуб этилган баҳс 29 12:13"Реал", "Барса" ва "Атлетико" чемпионатдан четлаштирилиши режалаштирилмаяпти. Ла Лига Суперлига лойиҳасининг умри қисқа деб ҳисоблайди (COPE) 14 11:57Интервью. Наврўз Алимов: "Пахтакор"га ўтганим фаолиятимдаги биринчи катта хатоим бўлган. Мени ишонтиришганди" 6\nСергеев пенальти ура олмасдан дубль қайд этган учрашувда миллий терма олимпиячиларни мағлуб этди\n06 окт 2019 18:47\nТеглар : Ўзбекистон Олимпия терма жамоаси Ўзбекистон миллий терма жамоаси\n"Пахтакор" стадионида Ўзбекистон миллий терма жамоаси ҳамда Ўзбекистон олимпия терма жамоалари ўзаро баҳс олиб боришди.\nЎзбекистон мтж - Ўзбекистон отж 3:1\nГол: Достон Ҳамдамов (11), Игорь Сергеев (45, 58) - Бобир Абдихолиқов (34).\nАмалга оширилмаган пенальти: Игорь Сергеев (37, дарвозабон)\nЎзбекистон мтж: 1. Элдор Суюнов, 5. Рустам Ашурматов, 20. Ислом Тўхтахўжаев, 4. Фарруҳ Сайфиев, 11. Акбар Исматуллаев, 3. Ҳожиакбар Алижонов, 18. Сардор Мирзаев, 6. Азиз Ғаниев, 10. Жалолиддин Машарипов, 17. Достонбек Ҳамдамов, 21. Игорь Сергеев.\nЗахирадагилар: 12. Санжар Қувватов, 15. Егорь Кримец, 2. Умар Эшмуродов, 22. Дилшод Аҳмадалиев, 14. Шароф Муҳиддинов, 7. Одил Ҳамробеков, 8. Жамшид Искандеров, 17. Жасур Яхшибоев, 23. Хуршид Ғиёсов, 6. Остон Ўрунов, 9. Одил Аҳмедов, 13. Лутфулло Тўраев, 19. Отабек Шукуров, 11. Темурхўжа Абдухолиқов.\nЎзбекистон отж: 1. Абдувоҳид Неъматов, 18. Ҳусниддин Алиқулов, 2. Ислом Қобилов, 20. Шахбоз Жўрабеков, 3. Илҳом Алижонов, 15. Ойбек Рустамов, 6. Нурилло Тўхтасинов, 10. Бобир Абдухолиқов, 22. Санжар Қодирқулов, 23. Ойбек Бозоров, 11. Миржаҳон Мираҳмадов.\nЗахирадагилар: 12. Низомиддин Зиёвутдинов, 21. Машҳуржон Муҳаммаджонов, 3. Иброҳим Юлдашев, 13. Шерзод Насруллаев, 5. Дилшод Саитов, 4. Абдулла Абдуллаев, 14. Аброр Исмоилов, 17. Ислом Рашидхонов, 8. Достон Ибрагимов, 9. Асадбек Собиржонов, 16. Азизбек Амонов.\nЎзбекистон кубоги. Бугун гуруҳ босқичи старт олади 13\n"Ўзимизнинг карикатура": "Истиқлол" АГМКни қандай енгди? (махсус сон) 14


Дюфастон® – medu.uz – Дорилар ҳақида маълумотлар ўзбек тилида\nHome Йўриқномалар Дюфастон®\nҚайд этиш рақами: Б-250-95 №20999\nПрепаратнинг савдо номи: Дюфастон®\nТаъсир этувчи модда (ХПН): дидрогестерон\nфаол модда: 10 мг дидрогестерон;\nёрдамчи моддалар: лактоза моногидрати, гипромеллоза, маккажўхори крахмали, сувсиз коллоид кремний диоксиди, магний стеарати.\nқобиғи: оқ Опадри OY-1-7000 (гипромеллоза, полиэтиленгликоль 400, титан диоксиди (Е171)).\nТаърифи: думалоқ, икки томони қавариқ, оқ рангли, плёнка қобиқ билан қопланган, четлари кесилган, бир томонида рискали, рисканинг иккала томонида “155” гравировкаси бўлган таблеткалар.\nБўлиш чизиғи фақат таблеткани бўлишни енгиллаштириш ва ютишни енгиллаштириш учун мўлжалланган, бироқ иккита бир хил дозага бўлиш учун эмас.\nФармакотерапевтик гуруҳи: Сийдик таносил тизимига таъсир этувчи воситалар ва жинсий гормонлар. Прогестаген.\nАТХ коди: G03DВ01\nДидрогестерон ичга қабул қилинганда фаол синтезланган прогестеронни аналоги. Перорал қабул қилинган дидрогестерон эндометрийга селектив таъсир қилиб ва унинг тўлиқ секретор трансформациясини чақиради, шу орқали эстрогенлар томонидан индукция қилинган эндометрийнинг гиперплазиясини ва/ёки карцерогенезини ривожланиш хавфини ошишидан сақлайди.\nДидрогестерон эстроген, андроген, анаболик ва глюкокортикостероид фаолликка эга эмас. Дидрогестерон овуляция жараёнини сусайтирмайди. Бу туғруқ ёшидаги аёлларда Дюфастон® қабул қилинганда ҳам уруғланиш имконини сақланишини билдиради.\nПостменопауза давридаги аёлларда бачадонда эстрогенлар билан ўринбосар даволаш эндометрий гиперплазиясини ва эндометрий карциномаси ривожланиши хавфини оширади. Прогестагенни қўшиш қўшимча хавфнинг олдини олади.\nПерорал қабул қилгандан кейин дидрогестерон тез сўрилади. Тmax 0,5 ва 2,5 соатлар оралиғида намоён бўлади. Дидрогестеронни мутлоқ биокираолишлиги (7,8 мг вена ичи инфузияси билан солиштирганда 20 мг перорал доза) 28% ни ташкил қилади.\nҚуйидаги жадвал 10 мг дидрогестеронни бир марталик дозасини қабул қилгандан кейин дидрогестероннинг (D) ва 20α дигидродидрогестероннинг (DHD) фармакокинетик кўрсаткичларини акс эттиради:\nСmах максимал концентрация (нг/мл) 2,1 53,0\nAUC “концентрация-вақт” эгри чизиғи остидаги майдон (нг*с/мл) 7,7 322,0\nДидрогестеронни вена ичига қўлланганида тақсимланиш ҳажми барқарор концентрацияда тахминан 1400 мл ни ташкил қилади. Дидрогестероннинг ва дигидрогестероннинг (DHD) 90% дан ортиғи плазма оқсиллари билан боғланади.\nПерорал қабул қилингандан кейин дидрогестерон тез метаболизмга учрайди ва DHD га айланади. Доза қабул қилинганидан кейин тахминан 1,5 соатдан сўнг, асосий фаол метаболити – DHD нинг плазмадаги даражаси чўққи концентрациясини кўрсатди. Плазмада DHD ни даражаси, дидрогестеронга нисбатан анча юқори. DHD ва дидрогестероннинг AUC ва Сmax га нисбати мувофиқ 40 ва 25 ни ташкил қилади. Дидрогестерон ва DHD ўртача якуний ярим чиқарилиш даври мувофиқ равишда 5 соатдан 7 соатгача ва 14 соатдан 17 соатгача ўзгариб туради. Барча метаболитларнинг умумий характеристикаси охирги модда 4,6-диен-2-она структурасини тутилиши ва 17α-гидроксилланишининг йўқлигидир. Бу дидрогестероннинг эстроген ва андроген самарасини йўқлигини тушунтиради.\nНишонланган дидрогестерон перорал қабул қилинганидан кейин, дозанинг ўртача 63% сийдик билан чиқарилади. Плазмадан умумий клиренс минутига 6,4 литрни ташкил қилади. 72 соат давомида чиқарилиши тугайди, DHD сийдикда асосан икки глюкурон кислотаси кўринишида аниқланади.\nБир марталик ва кўп марталик дозанинг фармакокинетикаси 2,5 дан 10 мг гача перорал қабул қилиш учун дозалаш диопазонида бир хил ҳисобланади. Бир марталик ва кўп марталик дозани кинетик солиштиришда дидрогестерон ва DHD нинг фармакокинетикаси такрорий дозадан кейин ўзгармаслигини кўрсатди. Даволашнинг учинчи кунидан кейин мувозанат ҳолатига эришилади.\nҲайз циклини бошқариш учун;\nҳайз кўриш олди синдроми;\nлютеин етишмовчилиги билан боғлиқ бепуштлик;\nпрогестерон етишмовчилиги оқибатидаги ҳомила ташлаш хавфи;\nпрогестерон етишмовчилиги оқибатидаги одатий бола ташлашда қўлланади.\nИнтакт бачадон билан бўлган аёллар учун эстрогенлар билан даволашда циклик қўшимча сифатида 10 мг Дюфастон® ишлатиш мумкин:\nпостменопауза даврида эндометрий гиперплазиясини ривожланишини олдини олиш учун;\nдисфункционал бачадондан қон кетишларда;\nДюфастон® препарати билан даволашда қуйидаги дозалаш тартиблари тавсия этилади. Дозалар касалликнинг оғирлик даражаси ва даволашга пациентнинг шахсий жавобига мос равишда танлаш керак.\nЦиклнинг 11-нчи кунидан 25-нчи кунигача кунига 1 таблеткадан қабул қилиб, циклни 28 кун давом этишига эришиш имконияти мавжуд.\nЦиклнинг 5-нчи кунидан 25-нчи кунигача кунига 1-3 таблеткадан ёки умумий цикл\nдавомида узлуксиз тартибда буюрилади. 10 мг каррали дозаларни бир неча марта қабул қилишни мўлжаллаб кун давомида тенг тақсимлаш керак. Даволашни энг юқори дозадан бошлаш тавсия этилади.\nҲайз кўриш олди синдроми\nҲайз кўриш циклини иккинчи ярмида кейинги циклни биринчи кунигача 10 мг дан кунига 2 марта буюрилади. Даволаш бошланган кун ва даволаш кунларни сони ҳайз кўришни циклини шахсий давомийлигига боғлиқ.\nЦиклнинг 5-нчи кунидан 25-нчи кунигача кунига 1-2 таблеткадан буюрилади. 10 мг ли дозаларни бир неча марта қабул қилишни кун давомида тенг тақсимлаш керак. Даволашни энг юқори дозадан бошлаш тавсия этилади.\nЛютеин етишмовчилиги билан боғлиқ бўлган бепуштлик\nЦиклнинг 14-нчи кунидан 25-нчи кунигача кунига 1 таблеткадан буюрилади.\nДаволашни камида кетма-кет 6 цикл давомида давом эттириш лозим. Даволашни одатий бола ташлаш учун кўрсатилган дозаларда, ҳомиладорликнинг биринчи ойи давомида ҳам давом эттириш мақсадга мувофиқдир.\nБола ташлаш хавфи\nБошланғич доза: бирданига 4 та таблетка, сўнгра 1 таблеткадан ҳар 8 соатда буюрилади. 10 мг каррали дозаларни бир неча марта қабул қилишни мўлжаллаб кун давомида тенг тақсимлаш керак. Даволашни энг юқори дозадан бошлаш тавсия этилади.\nАгар симптомлар сақланса ёки даволаш вақтида такрорланса, ҳар 8 соатда 1 таблеткагача ошириш лозим.\nСимптомлар тўхтаганидан кейин, самарали дозани бир ҳафта давомида тутиб туриш лозим; дозани аста-секин пасайтириш мумкин бўлади. Агар симптомлар такрорланса, даволашни самарали дозани қўллаш билан дарҳол янгидан бошлаш лозим.\nОдатий ҳомила ташлаш\nҲомиладорликнинг 20-ҳафтасигача кунига 1 таблеткадан буюрилади; доза аста-секин камайтирилиши мумкин.\nДаволашни уруғланишдан олдин бошлаш афзалроқдир.\nАгар бола ташлаш хавфининг симптомлари даволаш вақтида пайдо бўлса, даволашни ушбу бузилишлар учун мувофиқ кўрсатмалар бўйича давом эттириш лозим.\nБачадондан дисфункционал қон кетишлари\n5-7 кун давомида кунига 2 таблеткадан қабул қилинганда қон кетиш тўхтайди. Бир неча кун давомида қон йўқотиш анча камаяди. Даволаш тугаганидан кейин бир неча кундан сўнг бекор қилиш оқибатида қон кетиши пайдо бўлади, бу ҳақида пациентни огоҳлантириш керак.\nКейинчалик қон кетишларни пайдо бўлишини олдини олиш учун циклнинг 11-нчи кунидан 25-нчи кунигача кунига 1 таблеткадан буюрилади. Зарурати бўлганида Дюфастон® эстроген билан мажмуада циклни биринчи ярмида 2-3 цикл давомийлигида буюрилади. Шундан сўнг пациентда цикл нормаллашганига ишонч ҳосил қилиш учун даволашни тўхтатиш мумкин.\nЭндоген ёки экзоген эстрогенлар томонидан тайёрланган, эндометрийнинг оптимал секретор трансформацияси учун циклнинг 11-нчи кунидан 25–нчи кунигача кунига 1-2 таблеткадан буюрилади.\nМенопауза даврида эндометрий гиперплазиясини ривожланишини олдини олиш\nҲар бир 28 кунлик цикл вақтида эстроген билан даволашда биринчи 14 кун эстрогенни алоҳида, кейинги 14 кунида эса эстроген билан даволашга қўшимча 10 мг дидрогестеронни 1-2 таблеткадан кунига 1 марта қабул қилинади.10 мг ли 2 таблеткадан фойдаланишда таблеткалар кун давомида тенг тақсимланиши лозим.\nДидрогестеронни қабул қилишда одатда бекор қилиш қон кетиши келиб чиқади.\nАёлларга ҳайз кўришдан кейин эстроген/прогестерон билан мажмуавий даволаш қўлланганида даволашни минимал самарали дозагача чеклаш ва терапевтик мақсадларга эришиш учун қисқа давр зарур бўлиб, бунда ҳар бир конкрет аёл учун хавфни мунтазам баҳолаш керак (“Махсус кўрсатмалар” бўлимига қаранг).\nДидрогестеронни биринчи ҳайзгача ишлатиш ҳақида маълумотлар мавжуд эмас. Дидрогестеронни 12 ёшдан 18 ёшгача бўлган ўсмирлар учун хавфсизлиги ва самарадорлиги аниқланмаган.\nПрепаратни юқорироқ дозаларда буюрилганида препаратни кун давомида тенг тақсимланади.\nЭстрогенни қўлланмасдан ўтказилган клиник тадқиқотларда дидрогестерон билан даволанаётган пациентларда жуда кўп рўй берган қуйидаги нохуш самаралар: метроррагия, сут безларида оғриқ/ уларни сезувчанлигини ошиши ва мигрень/бош оғриғи тўғрисида хабар берилган.\nЭстрогенни ишлатмасдан дидрогестогенни қўллаш билан ўтказилган (n=3483) клиник тадқиқотларда қуйида келтирилган тез-тезлик билан қайд этилган бўлиб, улар ҳақида спонтан хабарлар олинган:\nMedDRA маълумотлари базасига мувофиқ аъзолар синфи Тез-тез\n≥1:100, <1:10 Тез эмас\n≥1:1,000, <1:100 Кам ҳолларда\nХавфсиз, хавфли ва аниқланмаган ўсмалар, (шу жумладан кисталар ва полиплар) Прогестеронга боғлиқ ўсмаларни ўсиши (масалан менингома)*\nҚон ва лимфатик тизим томонидан бузилишлар Гемолитик анемия*\nРуҳият томонидан бузилишлар Депрессия\nИммун тизими томонидан бузилишлар Юқори сезувчанлик\nНерв тизими томонидан бузилишлар Мигрень/бош оғриғи Бош айланиши Уйқучанлик\nМеъда-ичак йўллари тизими томонидан бузилишлар Кўнгил айниши Қусиш\nЖигар ва ўт чиқариш йўллари томонидан бузилишлар Жигар фаолиятини бузилиши (сариқлик, астения ёки ҳолсизлик, ва қорин соҳасида оғриқлар билан)\nТери ва тери ости тўқималари томонидан бузилишлар Аллергик дерматит (масалан тошма, қичишиш, эшакеми) Ангионевротик шиш*\nЖинсий аъзолар ва сут бези томонидан бузилишлар Ҳайз циклини бузи-лишлари (шу жумла-дан метроррагия, меноррагия, олиго-/аменорея, дисменорея ва номунтазам ҳайз кўриш)\nОғриқ/сут безлари сезгирлигини ошиши Сут безларини шиши\nУмумий характердаги бузилишлар ва юбориш жойида реакциялар Шиш\n* Спонтан хабарлар сифатида олинган, лекин клиник тадқиқотларни ўтказишда қайд этилмаган ноҳуш самаралар, кутилган тез-тезликнинг 95% ли ишончли интервалининг юқори чегараси 3/х юқори эмаслигини назарда тутиб, “кам ҳолларда” деб таснифланади, х=3483 (бу клиник тадқиқотда иштирок этган пациентларнинг умумий сони).\nЭстроген-прогестерон билан даволаш вақтида юз бериши мумкин бўлган нохуш самаралар (шунингдек “Махсус кўрсатмалар” ва эстроген препаратларининг фармацевтик препаратлар ҳақида маълумот қисмига қаранг):\nсут бези раки, эндометрий гиперплазияси, эндометрий карциномаси, тухумдонлар раки;\nмиокард инфаркти, юрак ишемик касаллиги, ишемик инсульт.\nДидрогестеронга ёки препаратни хар қандай ёрдамчи компонентларига маълум бўлган ўта юқори сезувчанлик;\nжинсий гормонларга боғлиқ бўлган маълум ёки гумон қилинаётган хавфли ўсмалар (масалан, менингиома);\nноаниқ этиологияли вагинал қон кетишларида қўллаш мумкин эмас;\nҳозирги вақтда ёки анамнездаги жигарнинг жиддий касалликлари бор бўлиб эстрогенларни дидрогестерон каби прогестагенлар билан мажмуада қўллаш мумкин бўлмаган ҳолатларни ҳисобга олиш керак (жигар фаолиятини лаборатория кўрсаткичлари нормалашишига қадар)\nIn vitro шароитларида ўтқазилган тадқиқотларнинг маълумотлари, асосий метаболизм йўли одамнинг цитозолида альдо-кето редуктаза 1С (АКR 1C) томонидан катализга учрайдиган фармакологик жиҳатдан асосий метаболити 20α – дигидродидрогестерон (ДГД) ни хосил бўлишига олиб келишини кўрсатади. Навбатдаги метаболик ўзгаришлар цитохром Р450 (CYPs) изоферментлар тизими деярли фақат CYP3А4 изоферменти томонидан амалга ошади, турли ахамиятсиз метаболитлари ҳосил бўлишига олиб келади. Асосий фаол метаболит ДГД CYP3А4 изоферменти томонидан метаболик трансформация учун субстрат ҳисобланади.\nШундай қилиб, тиришишга қарши воситалар (масалан фенобарбитал, фенитоин, карбамазепин, инфекцияга қарши препаратлар (масалан рифампицин, рифабутин, невирапин, эфавиренц) ва далачой (hypericum perforatum) сақловчи ўсимлик препаратлари каби ушбу изоферментларни индукция қилиш қобилиятига эга бўлган, маълум моддалар билан бир вақтда қўлланганида дидрогестероннинг метаболизми тезлашиши мумкин.\nРитонавир ва нелфинавир – цитохром ферментининг маълум бўлган кучли ингибиторлари ҳисобланади, бироқ, ҳақиқатдан стероид гормонларни ёндош қўлланганда фермент индукция қилувчи таъсирини намоён қилади.\nДидрогестерон метаболизмининг клиник ошиши даволаш самарасини камайишига олиб келиши мумкин.\nIn vitro шароитдаги тадқиқотлар, дидрогестерон ва дигидрогестерон клиник аҳамиятли концентрацияларда дори препаратларини метаболизмида иштирок этувчи цитохром Р450 ферментларини сусайтирмаслиги ва индукция қилмаслигини кўрсатди.\nБачадондан дисфункционал қон кетиши юзасидан дидрогестерон билан даволашга ўтишдан олдин, органик сабабни инкор этиш лозим.\nДаволашнинг биринчи ойлари давомида шиддатли қон кетишлари ва қон суркалмалари пайдо бўлиши мумкин. Агар шиддатли қон кетишлари ва қон суркалмалари даволаш даври давомида ёки даволашни тўхтатилгандан кейин ҳам давом этса, хавфли ўсмаларни истисно қилиш мақсадида зарурати бўлса, эндометрийни биопсия қилиш йўли билан сабабни аниқлаш лозим.\nАгар биринчи марта қўллаш вақтида қуйидаги симптомлардан бири пайдо бўлса ёки ёмонлашса, даволашни тўхтатиш мумкинлигини кўриб чиқиш лозим:\nҳаддан ташқари кучли бош оғриғи, мигрень ёки бош миянинг ишемиясидан далолат берувчи симтомлар;\nартериал босимни аҳамиятли ошиши;\nвеноз тромбоэмболияни кўринишлари.\nОдатий бола ташлаш ёки бола ташлаш хавфи бўлган ҳолларда, ҳомиланинг ҳаётий қобилиятини аниқлаш, шунингдек даволаш давомида ҳомиладорлик давом этаётганини ва эмбрион тириклигини назорат қилиб туриш зарур.\nКузатувни талаб қилувчи ҳолатлар.\nМаълумки, жинсий гормонлар қуйидаги кам учрайдиган, ҳомиладорлик вақтида ёки жинсий гормонлар қўлланганида пайдо бўлиши ва ёмонлашиши мумкин бўлган: холестатик сариқлик, ҳомиладорлар герпеси, кучли қичишиш, отосклероз ва порфирия. ҳолатларига таъсир қилади.\nАнамнезида депрессияси бўлган пациентлар қатъий назорат остида бўлишлари лозим; агар оғир депрессия қайтадан юз берса, гидрогестерон билан даволашни тўхтатиш зарур.\nГалактозани ўзлаштираолмаслик, лактаза етишмовчилиги ёки глюкоза–галактозани сўрилишини бузилиши каби – кам учрайдиган наслий ҳолатлари бўлган пациентлар, ушбу дори воситасини қабул қилишлари мумкин эмас.\n“Менопауза даврида эндометрий гиперплазиясини ривожланишини олдини олиш” кўрсатмаси бўйича Дюфастон® препаратини ишлатишга тааллуқли огоҳлантиришлар ва эҳтиёткорлик чоралари.\nЭстроген учун тиббиётда қўллаш бўйича йўриқномада огоҳлантиришга ҳам қаранг.\nПостменопаузал симптомларини даволаш учун ўринбосар гормонал даволашни (ЎГД), фақат ушбу симптомлар ҳаёт сифатига салбий таъсир кўрсатган ҳолатдагина қўллаш мумкин. Барча ҳолларда ўринбосар гормонал терапиянинг фойда ва хавфини бир йилда камида бир марта синчиклаб баҳолаш лозим. Ўринбосар гормонал даволашни, фақат фойда хавфдан юқори бўлган ҳолатдагина давом эттириш мумкин.\nТиббий кўриклар/кейинги кузатув.\nЎринбосар гормонал даволашга (ЎГД) киришишдан ёки танаффусдан кейин уни қайтадан бошлашдан олдин, тўлиқ тиббий анамнез (шу жумладан оилавий) ни йиғиш лозим. Анамнез, қўллашга қарши кўрсатмалар ва огоҳлантиришларни ҳисобга олган ҳолда, объектив текширувлар (жумладан гинекологик кўрик ва сут безларини кўруви) ўтказилган бўлиши лозим. Даволаш вақтида частотаси ва характери жиҳатидан пациентнинг шахсий хусусиятларига боғлиқ бўлган мунтазам кўрикларни ўтказиб турилиши тавсия этилади. Сут безларидаги қандай ўзгаришлари борлиги тўғрисида ўзларининг шифокорларига хабар беришлари лозимлиги ҳақида аёлларни хабардор қилиш лозим (қуйидаги “Сут бези раки” параграфига қаралсин).\nМаммография каби визуализация усулларни ўз ичига олган сут безларини кўригини, айнан шу аёлнинг ҳолатини эътиборга олган ҳолда ўтказиладиган скринингни ўтказиш учун жорий тавсияларга мувофиқ бўлиши керак.\nЭндометрий гиперплазияси ва карцинома.\nПрогестеронларни қўшмасдан эстрогенларни узоқ муддат қўллаш эндометрий гиперплазиясини ва бачадони сақлаб қолинган аёлларда эндометрий карциномасини ривожланиш хавфини оширади. Даволаш давомийлиги ва эстрогеннинг дозасига қараб ушбу, хавф эстроген қабул қилмаётган аёлларга нисбатан, 2-12 марта юқори бўлиши мумкин. Эстроген билан даволаш тугаганидан кейин, хавф яна камида 10 йил давомида сақланиб қолади. Ушбу қўшимча хавфни, 28 кунлик циклда ойига камида 12 кун давомида эстроген билан даволашни дидрогестаген каби прогестагенни қабул қилиш билан бирга ўтказган ҳолда олдини олиш мумкин.\nДаволашнинг биринчи ойлари давомида навбатдан ташқари қон кетишлари ва қон суркалмалари юз бериши мумкин. Агар шиддатли қон кетишлари ва қон суркалмалари даволаниш даври давомида сақланиб қолса ёки даволаш тугаганидан кейин ҳам давом этса, хавфли ўсмани истисно қилиш мақсадида зарурати бўлса эндометрийни биопсияси йўли билан сабабини аниқлаш керак.\nБарча мавжуд маълумотлар, ЎГД сифатида эстроген + прогестаген комплекс даволаш ва эҳтимол, ЎГД сифатида фақат эстроген қабул қилаётган аёлларда сут бези ракининг юқори хавфи ҳақида далолат беради. Ушбу хавф даволашнинг давомийлигига боғлиқ.\nЭстроген ва прогестаген билан комплекс даволаш:\nРандомизация қилинган плацебо – назоратли тадқиқот (Women’s Health Initiative Study (WHI)) ва эпидемиологик тадқиқотлар, 3 йил ва ундан ортиқ вақт давомида қўллангандан кейин сут бези ракининг юқори хавфи мавжуд бўлишини исботлади. Даволаш тўхтатилгандан кейин ушбу қўшимча хавф максимум 5 йил давомида сақланади. Ўринбосар гормонал даволаш айниқса эстроген-прогестаген билан комплекс даволаш, маммографик тасвирнинг зичлигини оширади, бу сут бези ракини радиологик усуллар орқали аниқлашга салбий таъсир кўрсатиши мумкин.\nЎринбосар гормонал даволаш веноз тромбоэмболияни (VTE), яъни чуқур веналари тромбози ёки ўпка эмболиясини, келиб чиқиш хавфини 1,3–3 марта ошиши билан боғлиқдир. Ушбу ҳодисанинг ўринбосар даволашнинг кейинги йилларга нисбатан, биринчи йилида юз бериш эҳтимоли кўпроқдир.\nАниқланган тромбофилияси бўлган пациентлар VTE пайдо бўлишини юқори хавфи гуруҳида бўлади, бунда ЎГД ушбу хавфни қўшимча равишда ошириши мумкин. Шу сабабли ушбу пациентларга ЎГД ни буюриш мумкин эмас.\nVTE пайдо бўлиши умум қабул қилинган хавф омиллари – эстрогенларни қўлланиши кексалик ёши, йирик оператив аралашувлари,узоқ муддатли иммобилизация, семизлик (BMI > 30 кг/мг), ҳомиладорлик / туғруқдан кейинги давр, тизимли қизил югурик (SLE) ва рак. VTE ни рўй беришида веналарнинг варикоз кенгайишининг мумкин бўлган роли тўғрисида бир тўхтамга келинмаган.\nОперациядан кейин барча пациентлар учун хирургик аралашувлврдан кейин VTE ни олдини олиш учун чораларини қўллашни кўриб чиқиш лозим. Агар режали оператив аралашувлардан кейин давомли иммобилизация режалаштирилган бўлса, операциядан 4–6 ҳафта олдин ЎГД ни қўллашни тўхтатиш тавсия этилади. Даволашни аёлларнинг мобиллиги тўлиқ тиклангандан кейингина мумкин.\nШахсий анамнезида веноз тромбоэмболияси бўлмаган аёлларга, бироқ қариндошларининг анамнезида ёшлигида биринчи даражали тромбози бўлганида, унинг чегараларини мулоҳаза қилгандан кейин, скринингни қўллашни тавсия қилиш мумкин (тромбофилик аномалиянинг фақат айрим миқдоригина скрининг ёрдамида аниқланиши мумкин). Агар оила аъзоларида тромбофилик силжиш тромбозга олиб келганлиги аниқланган бўлса ёки жиддий аномалияларга (масалан антитромбин, S оқсили ёки С оқсили танқислиги ёки бузилишларнинг бирга бўлишига) олиб келса, ЎГД ларни қўллаш мумкин эмас. Антикоагулянт терапияни қабул қилаётган аёллар учун, ЎГД ни буюриш фойда ва хавфини синчков бахолаш лозим.\nАгар VTE, даволаш бошлангандан кейин ривожланса, препаратни қабул қилишни тўхтатиш лозим. Тромбоэмболия симптомлари (масалан, оёқларнинг оғриқли шиши, кўкракда тўсатдан оғриқ, нафас етишмовчилиги) пайдо бўлганида дархол шифокорга мурожаат қилиш зарурлиги ҳақида пациентларни хабардор қилиш керак.\nЮрак ишемик касаллиги (CHD)\nРандолизацияланган, назоратли тадқиқотларда эстроген–прогестерон комплекс даволашни ёки фақат эстроген билан ўринбосар гормонал даволашни қабул қилаётган, юрак ишемик касаллиги бўлган ёки усиз аёлларда миокард инфарктидан ҳимоя қилиниши тўғрисида далиллар аниқланмаган.\nЎГД ни эстроген ва прогестаген билан мажмуада ўтказилганда юрак ишемик касаллигини юз беришини нисбий хавфи бироз ошади. Юрак ишемик касаллигини рўй беришининг асосий мутлоқ хавфи ёшга аҳамиятли даражада боғлиқлиги туфайли, аёлларда менопауза бошланишидан олдин эстроген–прогестеронни қўллаш натижасида юрак ишемик касаллигини қўшимча рўй бериш ҳолатлари сони жуда ҳам кам, лекин ёш ўтиши билан бу кўрсаткич ошиб боради.\nМажмуавий ўринбосар гормонал даволашни ёки фақат эстроген билан ўринбосар гормонал даволашни қўллаш, ишемик инсультни келиб чиқиш хавфини 1,5 баравар ошишига олиб келади. Нисбий хавф ёш ёки менопауза бошлангунича ўтган вақтга қараб ўзгармайди. Бироқ, СVА нинг асосий хавфи аҳамиятли даражада ёшга боғлиқ бўлганлиги туфайли, мутлоқ хавф ёш ўтгани сайин ошади.\n9 миллиондан ортиқ ҳомиладор аёллар дидрогестеронни қабул қилингани тахмин қилинади. Ҳозирги кунга келиб, ҳомиладорлик вақтида дидрогестероннинг зарарли таъсири хақида маълумотлар йўқ. Адабиётда айрим прогестеронларни қўлланиши гипоспадияларни келиб чиқиш хавфини ошишига олиб келиши аниқланган тадқиқот натижалари таърифланади. Бироқ, ҳозирги вақтгача бошқа тадқиқотларда аниқ тасдиқ олинмаганлиги туфайли, прогестеронларни гипоспадияни юз беришига таъсири юзасидан якуний хулосага келиш мумкин эмас.\nҲомиладорликнинг биринчи босқичида дидрогестерон билан даволанган чекланган сондаги аёллар қатнашган клиник тадқиқотлар хавфни ошишини кўрсатмади. Ҳозирги пайтда бошқа эпидемиологик маълумотлар йўқ.\nКлиника олди тадқиқотларда эмбрио–фетал ва постнатал ривожланишга бўлган қайд этилган самаралар, фармакологик йўналишига мос келган. Нохуш самаралар фақат одам учун максимал экспозициядан анча юқори экспозиция ҳолларидагина юз берган. Дидрогестеронни ҳомиладорлик вақтида, агар бунинг учун аниқ кўрсатмалар мавжуд бўлсагина қўллаш мумкин.\nДидрогестерон кўкрак сутига ўтиши номаълум. Дидрогестеронни кўкрак сутига чиқарилиши тўғрисидаги масала ўрганилмаган. Бошқа прогестеронларни қўллаш тажрибаси, прогестеронлар ва уларнинг метоболитлари оз миқдорда кўкрак сутига ўтишини кўрсатади. Бола учун хавфнинг бор ёки йўқлиги номаълум. Шунинг учун эмизиш вақтида дидрогестеронни қўллаш мумкин эмас.\nДидрогестеронни фертилликка таъсири ҳақидаги маълумотлар мавжуд эмас.\nДидрогестерон автомобилни бошқариш ва турли механизмлар билан ишлаш қобилиятига бироз таъсир кўрсатади.\nКам ҳолларда, асосан қабул қилгандан кейин биринчи соатларда, енгил уйқучанлик ва/ёки бош айланишини чақириши мумкин. Шундай қилиб, транспорт воситасини бошқаришда ва турли механизмларни ишлатишда эҳтиёткорликка риоя қилиш лозим.\nДидрогестерон – жуда кам заҳарли моддадир. Кўнгил айниши, қусиш, уйқучанлик ва бош айланиши дозани ошириб юборилганда назарий жиҳатдан юз бериши мумкин бўлган симптомлар ҳисобланади. Дидрогестероннинг дозасини ошириб юбориш ҳоллари зарарли таъсирга олиб келиши хақидаги маълумотлар мавжуд эмас.\nМахсус даволаш талаб қилинмайди. Доза ошириб юборилган ҳолларда симптоматик даволаш мумкинлигини кўриб чиқиш лозим.\n20 таблетка алюмин фольга ва ПВХ плёнка блистерда. 1 блистердан қўллаш йўриқномаси билан бирга картон қутида.\nҚуруқ, оригинал ўрамда, 30°С дан юқори бўлмаган ҳароратда сақлансин.


Мистол – Meducate.uz – Дорилар ҳақида маълумотлар ўзбек тилида\nHome Йўриқномалар Мистол\nПрепаратнинг савдо номи: Мистол®\nДори шакли: вагинал суппозиторий.\nфаол модда: 500 мг метронидазол;\nФармакотерапевтик гуруҳи: Гинекологияда қўлланиладиган инфекцияга қарши ва антисептик воситалар. Имидазол ҳосилалари.\nМетронидазол 5-нитроимидазолнинг ҳосиласи бўлиб, кенг таъсир доирасига эга. Сезгир штаммларни (S) сезувчанлиги ўртача бўлган штаммлардан, сезувчанлиги ўртача бўлган штаммларни резистент штаммлардан (R) фарқлашга имкон берувчи чегаравий концентрациялар S < 4 мг/л ва R > 4 мг/л тарзида тақдим этилган.\nPeptostreptococcus spp., Clostridium spp., Bacteroides spp., Fusobacterium spp., Porphyromonas, Bilophila, Helicobacterpylori, Prevotella spp., Veilonella штаммлари препаратга нисбатан сезгирдир. Метронидазол Trichomonas vaginalis, Giardia intestinalis (Lamblia intestinalis), Entamoeba histolytica содда ҳайвонларнинг ривожланишини сўндиради. Bifidobacterium spp., Eubacterium spp. штаммлари препаратга нисбатан доимо сезгир. Propionibacterium, Actinomyces, Mobiluncus микроорганизмларнинг штаммлари сезувчан бўлмайди.\nИнтравагинал юборилганидан кейин тизимли кириши минимал бўлади.\nПлазмадан ярим чиқарилиши даври 8-10 соатни ташкил этади.\nПлазма оқсиллари билан боғланиши сезиларли эмас (20% дан кам).\nЎпка, буйраклар, жигар, сафро, орқа мия суюқлиги, тери, сўлак ва вагинал секретга тезда ва яққол ифодаланган ҳолда ўтади. Йўлдош тўсиғи орқали ва кўкрак сутига ўтади.\nМетаболизм асосан жигарда юз беради: 2 та конъюгацияга учрамаган оксидланган фаол метаболит (фаолликнинг 5–30%) ҳосил бўлади.\nЧиқарилиши – асосан буйраклар орқали чиқарилади: қабул қилинган дозанинг 35–65% метронизадол ва унинг оксдланган метаболитлари кўринишида сийдик билан чиқарилади.\nТрихомониаз ва носпецифик вагинитни маҳаллий даволашда қўлланилади.\nМистол® суппозиторийлари фақат катталарда қўлланилади.\nТрихомонад вагинитда: 10 кун давомида суткада 1 марта 1 тадан вагинал суппозиторий қўлланилади. Суппозиторий қинга чуқурроқ киритилади.\nНоспецифик вагинитда: 7 кун давомида суткада 1 марта 1 та вагинал суппозиторий қинга чуқурроқ киритилади. Пациент аёлнинг жинсий шеригини ҳатто унда инфекция симптомлари йўқ бўлганида ҳам бир вақтда даволаш мутлоқ зарур бўлиб ҳисобланади.\nМистол® препарати билан даволашнинг максимал давомийлиги 10 кундан, бир йилда даволаш курсларининг сони 2–3 тадан ошмаслиги керак.\nэпигастрийда оғриқ, кўнгил айниши, қусиш, диарея;\nоғиз бўшлиғи шиллиқ қаватининг яллиғланиши, оғиз қуриши билан кечувчи глоссит, стоматит, таъм сезишни бузилишлари (металл таъми), анорексия, тил караш билан қопланиши;\nжуда кам ҳолларда – қайтувчан табиатга эга бўлган панкреатит ҳоллари.\nТери ва унинг ҳосилалари томонидан:\nгиперемия билан кечувчи қизиб кетиш ҳисси, қичишиш, иситма билан кечувчи тошма;\nэшакеми, ангионевротик шиш, кам ҳолларда – анафилактик шок;\nякка ҳолларда пустулёз тошма, кўп шаклли эритема.\nпериферик сенсор нейропатия;\nбош оғриғи, тиришишлар, бош айланиши, атаксия, уйқучанлик;\nжуда кам ҳолларда – энцефалопатия (масалан, онгни хиралашиши, тана ҳароратининг кўтарилиши, ёруғликка юқори даражада сезувчанлик, қийшиқ бўйин, галлюцинациялар, фалаж, кўриш ва ҳаракатланишнинг бузилишлари) ва нимўткир кичик мияга оид синдроми (масалан, атаксия, дизартрия, қадам ташлашнинг бузилиши, нистагм, тремор), улар препарат қабул қилиниши тўхтатилганидан кейин йўқолиши мумкин;\nруҳий бузилишлар, шу жумладан онгни хиралашиши, галлюцинациялар, тушкун кайфият.\nКўриш аъзоси томонидан:\nдипломия, миопия, кўришни ноаниқлиги, кўриш ўткирлигининг пасайиши, ранг ажратишни ўзгариши каби кўришнинг вақтинчалик бузилишлари;\nякка ҳолларда – агранулоцитоз, нейтропения ва тромбоцитопения, панцитопения, лейкопения.\nякка ҳолларда – жигар ферментлари (АСТ, АЛТ, ишқорий фосфатаза) даражаларининг ошиши, холестатик ёки аралаш гепатит ва жигар ҳужайраларининг (гепатоцитларнинг) гоҳида сариқлик билан кечадиган шикастланиши;\nжигар етишмовчилиги ҳоллари ҳақида хабар берилган бўлиб, унда метронидазол ва бошқа антибиотиклар билан даволанган пациентларда жигарни кўчириб ўтказиш зарур бўлган.\nТаянч-ҳаракат аппарати ва бириктирувчи тўқима томонидан:\nжуда кам ҳолларда – миалгия, артралгия.\nБошқа ножўя реакциялари:\nтана ҳароратини ошиши.\nДаволаш вақтида сийдик қизил-жигарранг тус олиши мумкин, бу метронидазол метаболизми маҳсулоти бўлган сувда эрийдиган пигментларнинг иштирокидан келиб чиқади.\nМетронидазол ёки имидазолнинг бошқа ҳосилаларига юқори сезувчанликда қўллаш мумкин эмас.\nМистол® препаратини дисульфирам билан мажмуада буюриш ёки алкоголь билан бир вақтда қабул қилиш тавсия этилмайди.\nДисульфирам: метронидазол ва дисульфирамни бир вақтда қабул қилган пациентларда делирий билан кечувчи ўткир транзитор бузилишлар (ўткир делирий хуружи, онгни хиралашиши) ҳоллари ҳақида хабар берилган.\nАлкоголь: дисульфирамга ўхшаш реакция (гиперемия, эритема, қусиш, тахикардия) юзага келиши эҳтимоли туфайли, даволаш вақтида ва даволаш якунланганидан кейин энг камида яна бир кун давомида алкоголли ичимликларни истеъмол қилмаслик ва таркибида алкоголни сақловчи препаратларни қабул қилиш мумкин эмас.\nАнтикоагулянтлар билан перорал даволаш (варфарин): антикоагулянт таъсирини кучайиши ва жигар метаболизми пасайиши келтириб чиқарадиган қон кетишларнинг юқори хавфи мавжуд. Протромбин ва ХНН (халқаро нормаллашган нисбат) даражаларини тез-тез назорат қилиш зарур. Метронидазолни қабул қилиш вақтида ва уни қўллаш бекор қилинганидан кейин 8 кун давомида перорал антикоагулянт дозасига тузатиш киритиш тавсия этилади.\nЛитий: метронидазол қабул қилинганида қон плазмасида литий даражаси ошиши мумкин. Литий ва метронидазолни бир вақтда қабул қилаётган пациентларда қон плазмасида литий, креатинин ва электролитлар концентрацияларини назорат қилиш зарур.\nЦиклоспорин: қон плазмасида циклоспорин даражасининг ошиши хавфи мавжуд. Агар препаратларни бир вақтда қабул қилиш зарур бўлса, циклоспорин ва креатинин даражаларини синчковлик билан текшириш лозим.\nФенитоин ёки фенобарбитал: қон плазмасида метронидазол даражаси пасайишини келтириб чиқаради.\n5–Флуороурацил: 5-флуороурацил клиренсини пасайиши унинг токсиклиги ошишини келтириб чиқаради.\nБусульфан: метронидазол қон плазмасида бусульфан даражаларини ошириши мумкин, бу бусульфаннинг сезиларли токсик таъсирига олиб келишига қодир.\nХалқаро нормаллашган нисбатнинг (ХНН) ўзгариши: антибактериал даволашни қабул қилган пациентларда перорал антикоагулянтлар фаоллиги ошишининг кўп сонли ҳоллари қайд этилган. Бунда инфекциялар ёки яққол ифодаланган яллиғланишнинг мавжудлиги, ёш ва саломатликнинг умумий ҳолати шундай асоратларга мойилликни келтириб чиқарувчи хавф омиллари бўлиб ҳисобланади. Ушбу ҳолатларда инфекциянинг ўзи ёки уни даволаш ХНН мувозанати бузилишига қанчалик таъсир қилишини аниқлаш қийин кечади. Бироқ антибиотикларнинг айрим синфлари, хусусан фторхинолонлар, макролидлар, циклинлар, тримоксазол ва айрим цефалоспоринлар бунда катта аҳамият касб этади.\nЛаборатория текширувларининг натижалари: метронидазол трепонемаларни иммобилизация қилишга қодир, бу янглиш ҳолда мусбат Нельсон тестига олиб келади.\nМетронидазол аэроб ёки факультатив анаэроб бактерияларга бевосита таъсир кўрсатмайди.\nМетронидазол 10 кундан кўп вақт давомида ва бир йилда 2 ёки 3 мартадан кўп буюрилмаслиги керак.\nМетронидазол билан даволаш вақтида алкоголни истеъмол қилишдан сақланиш лозим (антабус самара).\nТрихомонад инфекциясининг элиминациясидан кейин гонококк инфекциясини доимий кечиши эҳтимоли мавжуд.\nГемодиализ ўтказилаётган пациентларда метронидазол ва унинг метаболитлари гемодиализ ўтказилганидан кейин 8 соат давомида чиқарилади, шу сабабли метронидазолни гемодиализ ўтказилганидан кейин дарҳол қабул қилиш зарур.\nПеритонеал диализ ўтказилаётган буйрак етишмовчилиги бўлган пациентларда дозага тузатиш киритиш талаб қилинмайди.\nАгар пациентда атаксия, бош айланиши ёки онгни хиралашиши юзага келса, препарат қўлланилишини бекор қилиш зарур.\nПериферик ёки марказий нерв тизимининг оғир, сурункали ёки ривожланиб борувчи касалликлари бўлган пациентларда неврологик статус зўрайиши хавфини эътиборга олиш лозим.\nАнамнезда гематологик бузилишлари бўлган ёки препаратни юқори дозаларда ва/ёки узоқ вақт давомида қабул қилаётган пациентларда мунтазам равишда, айниқса лейкоцитлар миқдорини аниқлаш учун қон таҳлилларини ўтказиш зарур.\nМистол® препаратини жигар энцефалопатияси бўлган пациентларда эҳтиёткорлик билан қўллаш лозим. Жигар энцефалопатияси бўлган пациентларда суткалик дозани учдан бирига камайтириш зарур ва суткада 1 марта қабул қилиш мумкин.\nЛейкопенияли пациентларда препарат билан даволашни давом эттириш имконияти инфекция касаллиги кечишининг оғирлигига боғлиқ бўлади.\nПрепарат билан узоқ муддат даволанганда пациентни марказий ёки периферик нейропатия (парестезия, атаксия, бош айланиши, тиришишлар) каби ножўя реакцияларнинг белгилари пайдо бўлиши юзасидан назорат қилиш зарур.\nМетронидазол сийдикни тўқ рангга бўяши (фаол метаболит ҳисобига) мумкинлиги ҳақида пациентларга хабар бериш зарур.\nПрезервативлар ёки диафрагмалардан фойдаланилганида вагинал суппозиторийларни қўллаш латекс ёрилиши хавфини ошириши мумкин.\nКлиник маълумотлар метронидазол билан боғлиқ ҳеч қандай тератоген ёки фетотоксик таъсирларни намоён қилмаган. Бироқ, бундай хавфнинг мавжуд эмаслиги фақат эпидемиологик тадқиқотлар билан тасдиқланиши мумкин. Шу муносабат билан ҳомиладорлик даврида метронидазолни фақат зарурат бўлганида буюриш мумкин.\nМетронидазол кўкрак сутига ажралади. Шунинг учун эмизиш даврида ушбу дори препаратини қўллашдан сақланиш зарур.\nБолалар: препаратни болаларда қўллаш мумкин эмас.\nПациентларни уйқучанлик, бош айланиши, онгни хиралашиши, галлюцинациялар, тиришишлар, шунингдек кўришнинг ўтиб кетувчи бузилиши юзага келиши мумкинлиги ҳақида огоҳлантириш зарур. Ушбу симптомлар пайдо бўлганида транспорт воситаларини бошқариш ёки бошқа механизмлар билан ишлаш тавсия этилмайди.\nЛейкопения, нейропатия, атаксия, қусиш, енгил дезориентация кузатилиши мумкин. Метронидазолнинг ўзига хос антидоти номаълум бўлганлиги туфайли, симптоматик даволашни амалга ошириш тавсия этилади.\n5 вагинал суппозиторийлар ПВХ/ПЭ стрипда, 2 стрип тиббиётда қўллаш бўйича йўриқномаси билан картон қутига жойланган.\nАмоклан БИД19.04.2018Кейинги мақола